Grad Zrenjanin - Danas se obeležava Svetski dan Roma\nPočetna / Danas se obeležava Svetski dan Roma /\nSvetski dan Roma, 8. april, ustanovljen je s ciljem da se ukaže na težak položaj tog naroda. Dan Roma obeležava se u čast prvog Svetskog kongresa Roma, koji je održan 8. aprila 1971. u Londonu. Tada je za romsku himnu proglašena pesma "Đelem, đelem" i ustanovljena je romska zastava sa točkom kao centralnim simbolom.\nU Republici Srbiji, prema poslednjem popisu iz 2011. godine živi 147.000 pripadnika te nacionalne manjine i najugroženiji su deo populacije, dok na teritoriji grada Zrenjanina živi 3410 pripadnika romske nacionalne manjine ili 2,76% od ukupnog broja stanovnika u našem gradu.\nObeležavajući današnji dan, Odeljenje za društvene delatnosti Gradske uprave u Zrenjaninu podseća na status te nacionalne zajednice i ukazuje da je Vlada Republike Srbije usvojila “Strategiju za socijalno uključivanje Roma i Romkinja u Republici Srbiji za period od 2016 do 2025. godine”. Na osnovu te Strategije, a u cilju prepoznavanja i sagledavanja realnih potreba romske populacije na terenu, kao i utvrđivanja podrške koja je potrebna kako bi se poboljšao njihov sveukupni položaj formiran je Mobilni tim za socijalnu inkluziju Roma grada Zrenjanina. Mobilni timovi su prepoznati kao efikasan model podrške na lokalnom nivou, koji povezuje ključne aktere u zajednici: koordinatore za romska pitanja, zdravstvene medijatore, predstavnike Centra za socijalni rad, Nacionalne službe za zapošljavanje, Predškolske ustanove i Crvenog krsta.\nMobilni tim grada Zrenjanina je tokom 2018. godine izvršio procenu nivoa socijalne uključenosti romske populacije u skladu sa definisanom listom indikatora koji su omogućili sagledavanje trendova u oblasti obrazovanja, zapošljavanja, zdravstvene, socijalne zaštite, stanovanja i na osnovu dostupnih zvaničnih izvora podataka izradio Operativni plan za 2019. godinu, kao lokalni odgovor na prioritete definisane „Strategijom za socijalno uključivanje Roma i Romkinja u Republici Srbiji za period od 2016 do 2025. godine“. Aktivnosti koje je grad Zrenjanin, kroz rad članova Mobilnog tima za socijalnu inkluziju Roma, preduzeo u prethodnom periodu ukazuju da postoji rešenost, volja i spremnost da svoje postojeće resurse i kapacitete usmeri ka organizovanijem delovanju na rešavanju navedenih složenih i otvorenih egzistencijalnih pitanja Romkinja i Roma koji žive u našem gradu.


Vučić: Haradinaj izabrao privatnog Srbina za svog ministra | Radio Kosovska Mitrovica\nVučić: Haradinaj izabrao privatnog Srbina za svog ministra\n25. February, 2019 15:47 |\nPredsednik Srbije Aleksandar Vučić ističe da je Priština uvođenjem taksi na srpsku robu odmrzla takozvani zamrznuti konflikt, zbog čega sa plaši svega što može da se dogodi u budućnosti. Poručuje da će sa Vladom razmotriti poruke upućene Srbiji iz evropskih i svetskih zemalja, među kojima je i izjava šefa nemačke diplomatije o podršci Prištini – bez obzira na takse.\nAleksandar Vučić je poručio takođe da je Ramuš Haradinaj danas izabrao “privatne Srbe” za svoje ministre, povodom imenovanja novog ministra poljoprivrede, umesto Nenada Rikala.\nPosle razgovora sa ministarkom zaduženom za evropske poslove u Vladi Francuske Natali Loazo, Vučić je kazao da je sagovornici preneo koliko je za nas teška situacija po pitanju Kosova i Metohije, u kojoj neko uvodi takse od 100 odsto, u kojoj neko ne ispunjava Briselski sporazum, ne formira Zajednicu srpskih opština.\nSrbija se, kako kaže, ponašala odgovorno, nije preduzimala nikakve recipročne mere, ali je istakao i da se ne radi samo o pitanju našeg strpljenja.\n“Nemoguće je svakog dana trpeti svemoguće uvrede, kao što je i poslednja, kada Ramuš Hardadinaj bira privatne Srbe za svoje ministre koje niko nije izabrao, da bi pokazao da je on svemoćan. Srbija to neće da prihvati, čuvaće svoje dostojanstvo i narod, a trudićemo se da čuvamo mir i stabilnost po svaku cenu, ali nećemo dozvoliti da neko ponižava naš narod i ne daj bože da ih napadne”, poručio je Vučić.\n“Očigledno da Priština ima druge pomagače, kojima je normalno da prekinete dotok robe. To za nas nije normalno, reč je o anticivilizacijskim merama”, rekao je Vučić dodajući da veruje da, kada se ukinu takse, može da se nastavi dijalog.\nPrema njegovim rečima, takse je neko iskoristio znajući da je time dijalog nemoguć, kako se ne bi došlo do rešenja.\nMasova izjava razočaranje, s vladom o svim porukama\nIzjava šefa nemačke diplomatije Hajka Masa da će nastaviti da podržava Prištinu bez obzira na takse za mene je veliko razočarenje, rekao je Vučić i najavio da će sa Vladom Srbije narednih dana razmotriti i ovu i sve ostale poruke koje je Srbija dobila u poslednje vreme.\nVučić kaže da je tom Masovom izjavom iznenađen iz više uglova, te posebno istakao da Nemačka ne bi smela da podržava zabranu slobodnog protoka robe, usluga i ljudi.\n“Ali, kako bih vam rekao, to razumem kao podršku čedu koje su sami izrodili, zajedno sa Amerikancima, prvo su ljujali tu kolevku i sad moraju da vode račun o Albancima”, rekao je srpski predsednik.\nNemački ministar spoljnih poslova Hajko Mas izjavio je da je ta zemlja odlučna da pomogne Kosovu i da želi “evropsku perspektivu za Kosovo”.\nMas je to rekao za nemački “Študgarder nahrihten” i dodao da “nemačka vlada smatra pogrešnim ako EU i Nemačka odustanu od podrške Kosovu, uključujući i finansijsku pomoć”, prenela je “RTK” na srpskom jeziku.\nVučić kaže i da ga čudi da Mas nije govorio o ukidanju taksi.\nRačunam da Nemačka ne bi smela da podrži zabranu slobodnog protoka robe, usluga i ljudi, istakao je predsednik.\n“Svi imaju svoje interese, u ovom slučaju nemački interesi su očigledno važniji od interesa liberalnog tržišta, slobodnog protoka robe, usluga ljudi i na to moramo da se naviknemo”, dodao je.\nVučić kaže će narednih dana zajedno sa Vladom razmotriti ovu i niz drugih poruka koje je Srbija dobila iz evropskih i svetskih zemalja.\n“Razgovaraćemo o platformi Srbije za budućnost. Jer, ako se dogodi da Srbija ispuni sve obaveze iz Briselskog sporazum, a Priština nijednu, a onda oni budu ti koji uvode takse od 100 odsto, pa biraju ‘privatne’ Srbe umesto onih koji su dobili gotovo stoodstotnu podršku srpskog naroda, onda se postavlja pitanje da li je odgovorna politika Srbije jedini mogući odgovor”, kaže Vučić.\nDodaje da želi da preispita i sebe i da čuje druge.\n“Što se tiče tih ‘fantastičnih’ reformi na Kosovu, one su posebno ‘vidljive’ u Kačaniku, Štimlju …. I predlažem svima da odu tamo i da vide kako te reforme funkcionšu”, rekao je Vučić, aludirajući takođe na Masovu izjavu.\nLoazo: Priština da ukine takse\nNa zajedničkoj pres-konferenciji, francuska ministarka za evropske poslove Natali Loazo rekla je da Priština treba bez odlaganja da ukine takse od 100 odsto na srpsku robu, jer su one kontraproduktivne i štete dijalogu.\nIstakla je da Francuska, bez ikakve dileme, podržava evropski put Srbije.\n“Nismo ovde da odlučujemo umesto Beograda i Prištine. To oni treba zajedno da izgrade, ali da bi došli do sporazma, obe strane moraju da se uzdrže od poteza koji nisu konstruktivni. Priština treba bez odlaganja da ukine namet od 100 odsto na srpsku robu, jer je to kontraproduktivno, šteti i onemogućava dijalog i normalziaciju odnosa u razgovoru dve strane”, rekla je Loazo.\nPoručila je da će Francuska uvek podržavati put ka traženju zadovoljavajućeg rešenja u odnosima Beograda i Prištine, prihvatljivim za obe strane.


Poremećaj ponašanja dece i tinejdžera (psiholog Dragana Stanković) - Ljubav i vreme kao lek i podrška | BG online\nLjubav i vreme kao lek i podrška\nPostoji mit da dete može biti „pravi“ sociopata. Mnogi pojedinci kod kojih postoji antisocijalni poremećaj ličnosti su pokazivali problematično ponašanje i tokom detinjstva, uključujući i podmetanje vatre i druga delikventna ponašanja. Ipak, deca tokom ranijih godina života se još uvek razvijaju kognitivno i emocionalno da bi se mogao dijagnostifikovati antisocijalni poremećaj ličnosti. Ovo je dobra vest, jer to znači da se deca još uvek mogu usmeriti u pravom smeru i da su otvorena za pozitivne promene u svom ponašanju. S druge strane, adolescenti su druga priča. Kad tinejdžer ispoljava sociopatsko ponašanje, postoji veliki razlog za zabrinutost – i roditelji te dece s pravom treba da brine. Iako se antisocijalni poremećaj ličnosti dijagnostifikuje pojedincima uzrasta 18 i više godina, mnogi tinejdžeri koji ispoljavaju sociopatsko ponašanje na kraju dobiju dijagnozu ovog poremećaja. Procenjuje se da između 25-40% dece sa nekim oblikom poremećaja ponašanja razviju antisocijalni poremećaj ličnosti kao odrasli.\nDok su još uvek tinejdžeri, deci sa sociopatskim ponašanjem se dijagnostifikuje poremećaj ponašanja. Da bi dobilo ovu dijagnozu, dete mora da ispuni tri ili više kriterijuma u poslednja 3 meseca, a jedan od njih mora biti prisutan 6 meseci. Kriterijumi obuhvataju četiri različite oblasti funkcionisanja, gde svaka oblast obuhvata specifična ponašanja na koja se obraća pažnja. Četiri oblasti ponašanja uključuju agresiju prema ljudima i životinjama (npr. često maltretira, preti ili zastrašuje druge, fizički je okrutan prema ljudima, fizički je okrutan prema životinjama), uništavanje imovine (npr. podmetanje požara ili uništavanje stvari), prevere ili krađe (npr. obijanje nečije kuće, zgrade, automobila, krađa vrednijih stvari) i ozbiljna kršenja pravila (npr.često ostaje van kuće tokom noći i pored zabrane roditelja od uzrasta pre 13. godine, pobegao je od kuće preko noći bar dva puta, često zabušava u školi još od uzrasta pre 13. godine).\nČitajući ovu listu jasno je zašto roditelji tinejdžera sa problematičnim ponašanjem treba da brinu kako će se njihovo dete snaći kad postane samostalno, daleko od moralnog kodeksa i ograničenja ponašanja koje nameću roditelji.\nKad je vreme za brigu?\nKad bi roditelji najviše trebalo da brinu o potencijalno sociopatskim trajektorijama budućnosti svoga deteta? Prema novijem istraživanju, prvo hapšenje je presudno. Prvo hapšenje maloletnika i njegov kontakt sa policijom predstavljaju najjači indikator budućih problema. Istraživanje je obuhvatalo 252 dece smeštenih u popravnim domovima za maloletnike, a rezultati služe kao važan podsetnik o tome koliko su ozbiljni u prekršajima neki od tih adolescenata (uzrasta 14-18 godina). Počinioci su u proseku izvršili 15 delikventnih dela prethodne godine, što je zasigurno učinilo da porodice tih tinejdžera ozbiljno pate zbog toga.\nIako je jako stresno imati sociopatsko dete, đaka ili komšiju, roditelji te dece moraju da se trude oko njih više nego ikad – i vreme koje provedu sa njima može biti najbolji lek. S druge strane, istraživanja pokazuju da gledanje televizije nije rešenje.\nDeca i adolescenti koji dugo gledaju televiziju češće manifestuju antisocijalno i kriminalno ponašanje kada odrastu kaže istraživanje koje je pratilo grupu od približno 1000 dece. Svake dve godine u uzrastu od 5 do 15 godina, deca su upitana koliko gledaju televiziju. Rezultati su zabrinjavajući – rizik dobijanja krivične presude do perioda ranog odraslog doba je uvećan za 30% sa svakim satom koji deca provedu gledajući televiziju, u proseku. Možda još važnije što je istraživanje pokazalo je da više gledanje televizije u detinjstvu povezano sa agresivnim karakteristikama ličnosti u odraslom dobu, kao i sa pojačanom tendencijom manifestacije negativnih emocija kao i pojačan rizik od antisocijalnog poremećaja ličnosti. Zanimljivo je, takođe, da je istraživanje pokazalo da veza između gledanja televizije i antisocijalnog ponašanja nije narušena socijalno-ekonomskim statusom, agresivnim ili antisocijalnim ponašanjem u ranom detinjstvu ili roditeljskim faktorima. Drugim rečima, gledanje televizije je ono što pravi razliku.\nRizici za sociopatsko ponašanje\nJedno od osnovnih obeležja sociopatije je nemogućnost da se održi blizak i harmoničan odnos i da se oseća odgovornost i pokajanje kad se uradi nešto čime se drugome povrede osećanja. Kao dodatak, kada se dete sa sociopatskim predispozicijama ostavi da satima gleda televiziju ili igra video igre, primarni odnos koji ono stvara je sa likovima na ekranu. Ako roditelji mogu da provode što više vremena sa ovim adolescentima, to može da pomogne detetu da nauči da se više investira i osloni na druge, umesto da ih vidi druge kao objekte koji će ih usporiti ili sprećiti na njihovom putu ka ostvarenju svojih ciljeva. Druga istraživanja ukazuju na to da nije cilj da se adolescenti koji pokazuju sociopatsko ponašanje samo jednostavno okupiraju nečim, posebno ako oni ne idu u školu, već samo rade negde. Monahan i kolege proučavali su 1350 ozbiljnih maloletnih prestupnika koji su imali od 14 do 17 godina na početku istraživanja. Neki od rezultata istraživanja nisu iznenađujući – redovan odlazak u školu bez dodatnog rada povezuje se sa najnižim nivoom antisocijalnog ponašanja, intenzivno zaposleni (20 i više sati nedeljno) su povezani sa smanjenim nivoom antisocijalnog ponašanja, ali samo za one koji su pored toga pohađali redovno i školu. Kritična grupa su bili mladi koji su radili prekovremeno i nisu redovno pohađali školu, za njih se vezuje najveći rizik za antisocijalno ponašanje, a prate ih mladi koji su radili prekovremeno i nisu išli u školu uopšte. Veza između posla i nepohađanja škole pokazuje koliko je škola važna u životu deteta sa sociopatskim tendencijama. U suštini, tu nije toliko ključno stručno zvanje koje se stiče, već psihološki osećaj postojanja nade – osećaj da nešto veće i bolje očekuje dete u budućnosti. U školi, na primer, nastavnici i drugi autoriteti stalno propovedaju šta decu očekuje (npr. dobre ocene da bi se upisao dobar fakultet, bavljenje sportom da se dobije neka posebna sipendija itd.) Ako dete samostalno krene da zarađuje tako rano, ko će da mu kaže o pozitivnim stvarima koje ga očekuju. Plus, to su poslovi koji uglavnom nisu mnogo plaćeni i nisu intelektualno stimulativni. Ovo istraživanje je važno jer pokazuje da deca sa sociopatskim tendencijama ne treba da samo rade, ona se moraju integrisati u školsko okruženje, kako bi mogla da ostvare koristi od komunalnog osećaja nade i impulsa – da se ne osećaju odvojeno od svojih „normalnih“ vršnjaka.\nOsim onoga što je očigledno, a to je da posvete dosta pažnje i vremena adolescentu, šta mogu roditelji da urade ako primete neke sociopatske karakteritike? Tretman za poremećaj ponašanja, potrencijalno sociopatskog adolescenta treba da obuhvata nekoliko različitih komponenti. Individualna terapija koja se fokusira na razvoj kontrole impulsa, veštine emotivne regulacije i empatiju je ključna, mada ne i dovoljna da osigura pozitivnu promenu. Pored toga, značajna je i grupna terapija sa drugim adolescentima, kako bi se poboljšale socijalne veštine. Konačno, mnogi od ovih adolescenata mogu da imaju koristi i od terapije medikamentima.\nVoleti i ceniti sebe\nPostoji širok spektar lekova koji mogu da pomognu pojedincima čiji impulsi ih dovode od 0 do 60 za sekund, da se smire i uspore. Zakažite posetu psihijatru ili lekaru opšte prakse kako bi se otpočelo sa psihijatrijskom evaluacijom i razgovaralo o mogućim lekovima koji bi mogli da se koriste.\nPotrebna je mešavina strukture, ljubavi i vremena koja će sprečiti da sociopatski adolescent postane „pravi“ sociopata. Iako je važno da se adolescentu pomogne da poboljša svoje odnose sa drugima, takođe je važno naučiti ga da voli i ceni sebe. Jedan od najboljih načina da se to uradi je da se pomogne u jačanju njegovog samopouzdanja i to tako što će roditelji da usmere svoje napore da pomognu adolescentu da razvije one veštine za koje ga drugi hvaliti. Na primer, ako mislite da Marko, zabušant počinje da stvara nevolje? Ako, on na primer, igra dobro košarku, uradite sve što možete da ga ubacite u tim i ne odustajte dok on ne postane angažovan u pozitivnoj aktivnosti. Što više on počne da oseća da drugi primećuju njegove veštine, to će manje osećati potrebu da se oslanja na ilegalna i manipulativna sredstva da dobije ono što želi i učini da se oseća dobro.\nNaterati i prosečnog tinejdžera da nešto uradi je nezgodno, kako onda motivisati potencijalno sociopatskog adolescenta? Roditelji moraju da otkriju koje pozitivne stvari i aktivnosti zanimaju adolescenta najviše i da ga stalno ohrabruju da se time bavi. Ukoliko to ne pomaže, koristite jednostavno skretanje pažnje i uvodite interesovanje u adolescentov život. Roditelji treba da rade na tome da adolescent stekne utisak da su oni na njegovoj strani i da izbegavaju ljutnju i kažnjavanje kao načine kontrole, to samo pojačava bes. Pozitivne emocije i ohrabrivanje obično imaju bolje dejstvo na adolescente nego ljutnja, postavljanje granica i oštro kažnjavanje. Deo vremena koji provedete sa adolescentom može da čini rad ka ostvarenju zajedničkog cilja sto će doprineti poboljšanju vašeg odnosa. Iako može da se javi otpor kod adolescenta, tu roditelji treba da ga putem ohrabrivanja i pohvala navedu da se priključi. Na primer: „Potrebna mi je tvoja pomoć na pola sata, da mi pomogneš da okrečimo zid u hodniku. Ako mi pomogneš, pokazaću ti svoju zahvalnost nudeći da…“\nFrustracije za roditelje\nČak i kod najotpornijih adolescenata sa sociopatskim odlikama postoji prostor da se do njih emocionalno dopre, iako to zahteva od roditelja drugačiji pristup prema detetu, pristup pozitivnog roditeljstva. Za roditelje, bavljenje ovom vrstom adolescenata može biti jako frustrirajuće – čak zastrašujuće, tako da ako su autentični u svojim emocionalnim reakcijama na njegovo ponašanje, oni često kažu ili urade nešto što može potpuno da prekine vezu koju i dalje imaju sa detetom. Ovi roditelji baveći se svakodnevno datom situacijom, često dođu u iskušenje da detetu saopšte sirovu, neupakovanu istinu u vidu: „Ti si tako nezahvalan i učinio si moj život košmarom!“. Međutim, roditelji sociopatskog adolescenta moraju da nađu način da se suzdrže i pronađu put ka pozitivnom roditeljstvu, šaljući poruku detetu da je voljeno i cenjeno uprkos problematičnom ponašanju.\nTokom epizoda sukoba (npr. adolescent ima „nervni slom“ i upućuje bujicu psovki ka vama, roditelju), pokušajte da kad je to moguće prekinete interakciju uz zadržavanje veze. Na primer, pre nego dete izjuri iz kuće u besu, presretnite ga na izlazu i sa toplim kontaktom očima kažite: „Vidimo se kasnije, dušo!“. Ključ je da zadržite najbolju moguću vezu i da podsetite adolescenta da je voljen uprkos problematičnom ponašanju. Ovom adolescentu je potrebna stalna poruka: „Volim te!“, kako bi se obuzdao i kako bi primetio da je primećen, cenjen i vrednovan. Pored toga, roditelji sociopatske dece treba da razmotre da se angažuju na neki način u detetovoj školi. To može da ima više implikacija, uključujući to da se pokaže detetu da je roditelj zaista posvećen, kao i da roditelji imaju više mogućnosti da poboljšaju odnos sa školskim osobljem. Roditelji ovakve dece treba da imaju i skoro beskonačnu socijalnu podršku. Takođe, da se povežu sa institucijama i organizacijama koje pomažu deci sa mentalnim bolestima, da posećuju grupne sastanke za podršku, jer niko ne razume patnju ovih roditelja kao drugi roditelji dece koja imaju psihičke probleme.\nFoto: Silvija Kocić\nDragana Stanković je diplomirala psihologiju na Filozofskom fakultetu u Nišu. Tema njenog diplomskog rada je bila “Motiv za postignućem i uspešnost u učenju jutarnjeg i večernjeg tipa učenika osnovne i srednje škole” što je uticalo na to da nakon završetka studija njeni klijenti budu prvenstveno deca. Pre devet godina napravila je portal koji se bavi psihologijom www.psihologijaonline.com gde piše stručne tekstove koji nalaze svoj put do čitalaca. U srednjim školama je angažovana kao nastavnik psihologije i stručni saradnik – psiholog. Završila je kognitivnu i porodičnu terapiju u radu sa decom i adolescentima u Novom Sadu, kao i terapijske treninge “Samopovređivanje adolescenata – praktične smernice za procenu i terapeutski rad” i “Psihologija laganja – detekcija laži i neverbalna komunikacija” u Beogradu. Pored problema sa kojima se susreću adolescenti, radi i sa odraslima u Srbiji i van nje putem Skype-a.\nDraganu Stanković možete kontaktirati putem mejla: psihologijaonline@gmail.com\nKontakt telefon: +381 60 4413942\nFacebook i Instagram stranice:\nSaveti Dragane Stanković:\nIntervju sa Draganom Stanković:\nSpektakl grupe Dubioza kolektiv na Tašmajdanu\nTvoj anđeo čuvar - Mirjana Bobić Mojsilović Cena: 799.00 din\nČovek na putu zrelosti - Vladeta Jerotić Cena: 1,000.00 din\nOd dečijeg hora do druga Tita Dubioza Kolektiv je na…


Juventus očaran muzikom maestra Pirla, sad samo treba da kaže kog igrača hoće! - Sportske.net\nJuve silan, lepršav, neki igrači se ne mogu prepoznati. Klub već posle prvog meča siguran, napravili su pravi izbor...\nPirlov start iz snova, sjajni debitanti, nije moglo bez Ronalda!Kakav početak Pirlovog Juventusa, novajliji trebalo 13 minuta!Gotovo! Inter završio posao, Juve šokiran!Sjajne vesti sa Apenina, Kalčo ponovo sa navijačima!Mrtva trka? Džeko u neprijatnoj situaciji, Juve i Inter neće završiti sa pojačanjima, još četiri igrača na talonu!\nNovi Juve, kako kaže Pirlo, njegov Juventus, odbijajući poređenje sa ostalim trenerima je odigrao sjajno poluvreme, iako je u drugom dao više golova, ono u prvih 45 minuta je očaralo sve. Da Ronaldo nije promašivao sve bi bilo rešeno, a iskreno, ovo sa gotovo istim igračima deluje kao potpuno drugačija ekipa.\nRamzi i Rabio nisu mogli da se prepoznaju, odigrali su sjajno, a novajlija Kuluševski je pokazao klasu. Pirlo ne misli da je mladi Frabota u startnoj postavi bio neki rizik.\n"Trenirao je sa nama, može da igra, nije to rizik, samo potvrda onog što sam video na treningu", kaže "Mocart".\nOn ni tokom meča, ni posle njega nije pokazivao nikakvu emociju, čestitao je igračima, ima i zamerke, ali navijači su oduševljeni.\nSve deluje mnogo bolje, sad se čeka Dibala.\n"Imaćemo mesta za njega ne brinite, veliki igrač može svuda da se uklopi", dodao je novi trener Juventusa.\nSada je na klubu, on čeka napadača, oko Džeka se zakomplikovalo, od Suareza, to je potvrdio Paratići nema ništa\n"Nije samo Džeko, imamo i druge opcije", rekao je transfer guru kluba.\nKean je odigrao 12 minuta za Everton, sva je prilika da će se vratiti, ali potreban je neko iskusniji.\nKlub je pitao Pirla da li mu je potreban još neko, ali izgleda da njega puno ne zanima.\n"Za dobre igrače imamo mesta, ali čini se, rekao sam i na početku da problem ove ekipe nije bio nedostatak kvaliteta", kaže Pirlo, koji po svemu sudeći ne razmišlja mnogo o pojačanjima, ali svakako će sačekati klasičnog napadača koji bi trebalo da pomogne da se ne promaši deset šansi kao sinoć i koji bi rasteretio napadače...


Trinkijeri: "Moramo da ponovimo dobru igru od srede" - Sportske.net\nTrinkijeri: "Moramo da ponovimo dobru igru od srede"\nStrateg Partizana Andrea Trinkijeri kazao je da njegov tim čeka težak posao u subotu i da će biti potrebno da ponovi izdanje od srede da bi upisao novu pobedu.\nTrinkijerijevo prvo pojačanje - Levoruki bek sa ogromnim iskustvom!EK Top 16 - Objavljen kompletan raspored i termini mečevaCibona razbila Cedevitu pred duel sa Zvezdom!Nema izgovora kad Novica pozove!Partizanov "Air France" odleteo na prvo mesto Top 10 Evrokupa\nTrener košarkaša Partizana Andrea Trinkijeri rekao je danas da njegovu ekipu protiv Cedevite očekuje izuzetno teška utakmica, ali da može da dođe do pobede samo ukoliko ponovi dobro izdanje od srede protiv Turk Telekoma.\n"Cedevita je odlična ekipa, veoma iskusna, sa najboljom bekovskom linijiom u ligi. Moj nekadašnji igrač i veliki prijatelj, Slaven Rimac, radi fenomenalan posao u Zagrebu i biće nam izuzetno teško sutra. Pred nama je veliki izazov da vežemo još jednu utakmicu u kojoj ćemo ponoviti dobro koncentraciju od srede i meča sa Turk Telekomom", rekao je Trinkijeri.\nKrilo crno-belih, Bondža Si, takođe ističe koncentraciju kao ključni faktor u sutrašnjem meču.\n"Moramo sačuvati fokus tokom cele sutrašnje utakmice. Cedevita igra veoma dobro u poslednje vreme i sigurno želi da nam se revanšira za poraz u prvom kolu. Sa druge strane, mi želimo da ponovimo dobru igru od srede i pokušamo da sutra budemo još bolji", rekao je Si.\nUtakmica 12. kola ABA lige između Partizana i Cedevite igraće se sutra od 19.00 u dvorani "Aleksandar Nikolić".


Objavljen video-snimak hapšenja El Čapa (Video)\nM. D. 12. januara 2016. 18:00\nOperacija hapšenja meksičkog narkobosa Hoakina „El Čapa“ Gusmana snimljena je kamerom pričvršćenom za vojni šlem, a na objavljenom snimku vidi se kako se 17 meksičkih marinaca suočavaju sa otporom desetak njegovih čuvara, do zuba naoružanih i spremnih da poginu za svog šefa.\nNa dramatičnom 15-minutnom video-snimku operacije pod nazivom „Crni labud“, koja je izvedena prošlog petka ujutro u kući u obalskom gradu Los Močis u meksičkoj državi Sinaloa, vide se naoružani muškarci u oblaku dima i čuju se pucnji, prenosi „Raša tudej“.\nU upadu policije u El Čapovu kuću pet kriminalaca je ubijeno, a šest ih je ranjeno, dok je povrede zadobio i jedan marinac.\nČuje se kako marinci izdaju naredbe dok napreduju kroz kuću, a ranjeni marinac u jednom trenutku kaže: „Pogodili su me“.\nOzloglašeni narkodiler se ne vidi na snimku, pošto je uspeo da pobegne podzemnim tunelima, ali su ga marinci uhvatili u subotu.\nVlasti navode da su zahvaljujući intervjuu koji je sa Gusmanom održao američki glumac Šon Pen uspele da otkriju lokaciju na kojoj se nalazi narkobos, koji je već dvaput bežao iz maksimalno obezbeđenih zatvora.\nGusmanov moćni narko kartel Sinaloa krijumčari ogromne pošiljke kokaina i marihuane i proizvodi i transportuje metamfetamine i heroin, uglavnom u SAD.\nZa njim je izdata poternica u više američkih saveznih država, a njegov beg iz meksičkog zatvora u julu je veoma osramotio vladu predsednika Enrike Penja Nijeta i pogoršala odnose između SAD i Meksika.\nMeksičke vlasti su u subotu saopštile da će proces izručenja „El Čapa“ SAD-u trajati najmanje šest meseci, a verovatno i značajno više s obzirom na veliki broj tužbi koje planiraju njegovi advokati.


Hoti i Osmani razgovarali o situaciji na Kosovu\nKosovski premijer Avdulah Hoti razgovarao je danas sa predsednicom parlamenta i vršiocem dužnosti predsednika Kosova Vjosom Osmani o aktulenoj situaciji na Kosovu.\nAvdulah Hoti i Vjosa Osmani (Foto Predsedništvo Kosova)\nU saopštenju se navodi da je sastanak održan u cilju nastavka međuinstitucionalne koordinacije i saradnje.\nHoti je Osmanijevu upoznao sa "preduzetim koracima u upravljanju pandemijom, dijalogu, aspektima spoljne politike, kao i o pitanjima bezbednosti".\nS druge strane, Osmani je istakla potrebu institucionalne koordinacije u suočavanju sa epidemijom kovid-19, kako bi se smanjile posledice izazvane pandemijom.\n19.09.2021 Jelena Đoković posetila manastir Gračanicu (573)\n19.09.2021 ’’Novaku ću preneti da mu je lepa domovina’’ (337)\n19.09.2021 Od posledica koronavirusa u Srbiji preminulo 37 pacijenata (106)


Trump traži da se udvostruče izdvajanja za NATO\nDonald Trump je na početku samita u Briselu lidere NATO članica pozdravio tapšanjem po leđima. 11. jul 2018\nNa samitu NATO-a u Briselu američki predsjednik Donald Trump je u srijedu od ostalih članica Alijanse zatražio da povećaju izdvajanja za zajedničku odbranu i do 4 posto BDP (bruto društvenog proizvoda), udvostručivši tako prethodno dogovorenih 2 posto.\nBijela kuća je potvrdila da je Trump ovo saopštio tokom samita Alijanse.\nGeneralni sekretar NATO saveza Jens Stoltenberg je izjavio na popodnevnoj press konferenciji da glavni fokus ostaje na postizanju dosadašnjeg cilja oko kojeg postoji saglasnost svih o 2 posto izdvajanja BDP za zajedničku odbranu.\nStoltenberg je odbio da odgvori na konkretno pitanje oko Trumpovog prijedloga, ali je novinarima ipak rekao:\n"Mislim da prvo treba da stignemo prvo do 2 posto, fokusramo se na to sada...dobra stvar je da se krećemo ka tome".\nPrema podacima NATO za 2017., SAD za NATO izdvajaju 3, 58 posto BDP, Britanija 2.14 posto.Cilj su do sada ispunile i Grčka, Estonija i Latvija, a i Francuska je blizu ispunjavanja.\nTrumpova glavna meta napada zbog izdvajanja za NATO je Njemačka koju je pak jutros optužio da je "zarobljenik Rusije" zbog gasa.\nAmerički predsjednik i njemačka kancelarka Angela Merkel susreli su potom na marginama samita NATO-a u Briselu u srijedu popodne, samo par sati nakon oštrih riječi koje su razmijenili.\nI drugi američki predsjednici apelovali su na ostale članice NATO-a da se povećaju izdvajanja ali je Trumpov poziv od 4 posto BDP iznenađenje.\nU saopštenju iz Bijele kuće njegova portparolka Sarah Huckabee Sanders je navela:\n"Tokom obraćanja na samitu NATO-a on je predložio da zemlje ne samo da treba da ispune svoju obavezu od 2 posto izdvajanja BDP za odbranu, već i da je povećaju na 4 posto.Predsjednik je to pitanje pomenuo i na prošlogodišnjem samitu, Predsjednik Trump želi da vidi da naši saveznici više dijele teret potrošnje i da makar minimalno ispune svoje obaveze".\nSamit Alijanse u Briselu stiže manje od sedmicu prije Trumpovog prvog samita sa Vladimirom Putinom u Helsinkuju, čime su obnovljena strahovanja među saveznicima SAD zbog njegove bliskosti sa ruskim predsjednikom.\nTrump je inače, navodi BBC, šokirao mnoge šaleći da bi se NATO samit mogao pokazati težim nego susret sa Putinom.


Uspješan nastup Novljana u Njemačkoj: Poziv Herceg Novom da ugosti međunarodnu radionicu za duvačke orkestre\nsrijeda, 05 jun 2019 11:52\nMladi članovi Gradske muzike Herceg Novi uspješno su učestvovali u projektu međunarodne radionice za duvačke orkestre u Babenhauzenu u Njemačkoj.\nKao rezultat dobre saradnje, Herceg Novom je ponuđeno da bude domaćin sledeće međunarodne radionice u febuaru 2020. godine.\nOsmoro mladih Novljana, članova Gradske muzike uzrasta od 12 do 16 godina, bili su sa muzičarima iz Njemačke i Poljske dio velikog orkestra koji je brojio 62 člana. Pod dirigentskom palicom Patrika Šila iz Njemačke i Dariusa Leziona iz Poljske mladi muzičari su na aktivnim i dinamičnim probama uvježbali pet kompozicija.\nSvoje znanje pokazali su u finalnom dijelu projekta, nastupom na Festivalu muzike u gradu Natenhauzenu 01. i 02. juna. Ovaj festival okupio je 65 orkestara sa ukupno 1.700 muzičara, koji su defilovali pred preko 20.000 posjetilaca.\nJedinstveni, veliki orkestar koji su činili mladi članovi Gradske muzike Herceg Novi sa kolegama iz Njemačke i Poljske dobio je posebnu pažnju publike, u skladu sa sloganom prvog festivalskog dana - "na mladima svijet ostaje".\nNakon sedam dana, mladi Gradske muzike Herceg Novi vratili su se iz Njemačke sa novim znanjem i iskustvima, ali i novim poznanstvima i prijateljstvima sa vršnjacima iz drugih zemalja koji su takođe zaljubljenici u muziku i zajedničko muziciranje.\nDirektor centra za omladinu u Babenhausenu i direktor projekta saradnje mladih muzičara Evrope Majkl Sel izrazio je zadovoljstvo postignutim rezultatima i potencijalima mladih Novljana i našeg grada.\nZato je izrazio želju da sledeće, 2020. godine u februaru upravo Herceg Novi i Gradska muzika budu domaćini ove međunarodne radionice za duvačke instrumente i orkestre, uz potpunu finansijsku podršku partnera iz Njemačke.\nKako je predloženo, realizacija projekta u Herceg Novom bila bi krajem februara 2020. godine, a konačna potvrda i detalji organizacije biće predmet razgovora u narednom periodu.\nDo saradnje i poziva za učešće na radionici u Babenhauzenu došlo je nakon prošlogodišnjeg učešća i osvajanja drugog mjesta u poljskom gradu Lobecu, na takmičenju duvačkih orkestara Evrope. Žiri, koji su činili i članovi iz Njemačke, zapazio je da u ansamblu Gradske muzike Herceg Novi svira veliki broj mladih, uzrasta od 12 do 25 godina, i odmah nakon festivala uputio poziv za ovu radionicu, koja je realizovana u okviru njemačko-poljskog kulturnog projekta. Učešće hercegnovske Gradske muzike podržale su Opština Herceg Novi i lokalna Turistička organizacija.


Podrška EU za jačanje kapaciteta nadzora nad COVID-19 u Crnoj Gori - EUIC Podgorica\nAmbasadorka Evropske unije u Crnoj Gori Oana Kristina Popa i regionalni direktor Svjetske zdravstvene organizacije (SZO) za Evropu Hans Kluge, potpisali su ugovor o donaciji Evropske unije vrijednoj 300 hiljada eura projektu „Jačanje kapaciteta nadzora nad COVID-19 u Crnoj Gori.“ Projekat u trajanju od 9 mjeseci sprovodi kancelarija Svjetske zdravstvene organizacije u Crnoj Gori za potrebe zdravstvenog sistema, kako bi se unaprijedio nacionalni nadzor protiv COVID-19 u Crnoj Gori.\n“Kao dio većeg paketa pomoći EU za suzbijanje pandemije, sa Svjetskom zdravstvenom organizacijom započinjemo još jedan projekat za dalju podršku Ministarstvu zdravlja. Stručnjaci SZO pomoći će u jačanju nacionalnih kapaciteta za istraživanje slučajeva kovida-19 i praćenje kontakata, što treba da poboljša prikupljanje podataka i analizu. To će omogućiti Ministarstvu zdravlja da blagovremeno donese odluke o efikasnim javnozdravstvenim mjerama, smanji stope prenosa, kao i infekcije i hospitalizacije.” kazala je ambasadorka Popa.\nRegionalni direktor SZO za Evropu Hans Kluge, kazao je da pandemija COVID-19 predstavlja veliki stres za zdravstvene sisteme ali i da se samo u partnerskom djelovanju iz pandemije može izaći. Kluge se zahvalio Delegaciji EU u Crnoj Gori, na snažnoj podršci od samog početka pandemije, kroz nabavke medicinskog materijala i opreme, podrsku COVAX mehanizmu, donacije COVID 19 vakcina EU i zemalja članica na bilateralnoj osnovi. EU je do sada donirala 42 hiljade doza vakcine Fajzer–Biontek dok su države članice Crnoj Gori bilateralno donirale preko 300.000 doza vakcina.\nRegionalni direktor SZO za Evropu naglasio je da je ”realizacija projekta za jačanje nadzora nad COVID 19 u funkciji generisanja novih znanja o prenošenju virusa u Crnoj Gori i sakupljanju podataka i dokaza kao osnove za oblikovanje odgovora na COVID 19”. Tokom implementacije projekta, posebna paznja biće posvećena jačanju kapaciteta za praćenje kontakata i ispitivanje slučajeva, što je od krucijalnog znacaja posebno u okolnostima kada se pojavio novi soj – omikron.\n„U partnerstvu sa Evropskom unijom, sada ćemo se zajedno fokusirati na jedan od preostalih izazova, a to je nadzor nad COVID-19″, kazao je Kluge.\nPotpisani ugovor ima za cilj jačanje kapaciteta nacionalnog nadzora protiv COVID-19 u Crnoj Gori, tačnije da se obezbijedi jačanje nacionalnog kapaciteta za otkrivanje, reagovanje i kontrolu COVID-19. Takođe će doprinijeti postizanju cilja Ekonomskog i investicionog plana za Zapadni Balkan da se podrže zemlje regiona u jačanju otpornosti zdravstvenih sistema, kako u pogledu hitne zdravstvene situacije tako i zdravstvenog osiguranja u svijetlu naučenih lekcija iz borbe protiv pandemije COVID-19. Potpisivanju ugovora prisustvovala je ministarka zdravlja u vladi Crne Gore Jelena Borovinić Bojović.\n“Od prvog dana pandemije EU i SZO su Crnoj Gori pružili značajnu finansijsku i stručnu pomoć, kako bi se ublažili ekonomski, zdravstveni i društveni efekti krize izazvane koronavirusom.“ poručila je Borovinić Bojović.\nKako je istakla ministarka, potpisivanje sporazuma o donaciji je jos jedna potvrda velike solidarnosti, prijateljstva i prije svega bliske saradnje i parnerstva, koje zemlje EU pokazuju prema Crnoj Gori.


Tureči: Vakcina Fajzer bezbedna za one koji su imali koronu - NOVA portal\nTureči: Vakcina Fajzer bezbedna za one koji su imali koronu\nSvet Autor:Agencije02. dec. 202017:33 > 20:17\nVakcina protiv koronavirusa koju su razvili Fajzer i BioNTek bezbedna je i za ljude koji su već imali Kovid-19, izjavila je danas članica upravnog odbora BioNTeka dr Ozlem Tureči. Velika Britanija je danas postala prva država na svetu koja je odobrila upotrebu Fajzer vakcine. Britanski regulator MHRA objavio je da je vakcina bezbedna za distribuciju. Vakcinacija prioritetnih grupa u Velikoj Britaniji mogla bi da počne već sledeće nedelje.\n„U naše probe smo uključili ljude koji su ranije bili i koji ranije nisu bili zaraženi koronavirusom i nismo videli nikakve razlike u bezbednosnom profilu“, rekla je Tureči novinarima tokom brifinga nedugo nakon što je vlada Velike Britanije saopštila da je izdala odobrenje za upotrebu vakcine, preneo je CNN.\nLjudi koji su imali Kovid-19 verovatno imaju određeni imunitet na koronavirus, ali nije jasno koliko dugo traje ta zaštita.\nFajzer je prošlog meseca objavio da je njegova vakcina bila efikasna oko 95 procenata sedam dana nakon davanja druge doze kod ljudi koji su imali Kovid-19 i onih koji ga nisu imali.\nFajzer i BioNTek podneli su zahtev za odobrenje za hitnu upotrebu američkoj Upravi za hranu i lekove 20. novembra.\nSavetodavni odbor FDA sastaće se 10. decembra kako bi razgovarali o vakcini, a odobrenje bi moglo da usledi ubrzo nakon toga.\nPodsećamo, Velika Britanija je danas postala prva država na svetu koja je odobrila upotrebu Fajzer vakcine. Britanski regulator MHRA objavio je da je vakcina bezbedna za distribuciju.\nPrethodno je Evropska agencija za lekove odbila zahtev kompanija Fajzer i Bajontek, odnosno odložila donošenje odluke za 29. decembar, nakon čega će svoje mišljenje proslediti državama članicama na usvajanje.


Ikonama jačaju vezu sa dijasporom\nPočetna/TRADICIJA/Ikonama jačaju vezu sa dijasporom\nSana Life 11. oktobra 2017.\tTRADICIJA, UMETNOST Ostavite komentar\nUdruženje građana Vega iz Babušnice realizuje projekat „Ikona – srpsko blago“, koji je, preko Uprave za saradnju sa dijasporom i Srbima u regionu, Ministarstvo spoljnih poslova Srbije podržalo sa 300.000 dinara.\n“Glavni cilj projekta je jačenje veza između Srba koji žive u dijaspori i onih koji žive u matici, kao i jačanje njihovog verskog identiteta, kaže Marija Ćirić, zastupnica udruženja građana Vega i dodaje da se tokom tromesečnog trajanja projekta organizuju redionice ikonopisa i slikarstva.\nRadionice vodi Vinko Dimitrijević, majstor ikonopisa, a desetak mladih ljudi, koji su prepoznati kao talenti za slikarstvo imaće priliku da savladaju tehnike izrade ikona i slika. Tokom trajanja radionica planirano je da polaznici tehnikom starih majstora izrade 20 ikona, kao i 20 slika srpskih manastira tehnikom ulja na platnu.\n“Radove nastale tokom radionice javnost će moći da vidi na izložbi koja će po završetku radionice biti priređena u Galeriji Doma kulture Babušnica, a čijem otvaranju će, pored prestavnika lokalnih institucija i ustanova, prisustvovati i predstavnici Srba iz dijaspore. S obzirom da veliki broj raseljenih iz Srbije živi u Beču, ali i da 4,1 % stanovništva Beča čine upravo Srbi, ikone i slike nastale tokom realizacije projekta će nakon izložbe u Babušnici biti poklonjene Hramu Rođenja Presvete Bogorodice u Beču, gde će u okviru Crkvenog centra biti trajno postavljene i dostupne pravoslavnim vernicima u Beču i široj dijaspori, dodaje naša sagovornica.\nPrema njenim rečima Udruženje planira da u okviru održivosti projekta nastavi sa organizovanjem godišnjih kolonija zajedno sa udruženjima iz dijaspore, a da se produkti tih kolonija daruju srpskim svetinjama u zemlji i dijaspori.\nOznakeBabušnica Beč dijaspora ikone Vega\nPrethodni TeraSteel Srbija pokrenula proizvodnju u fabrici u Leskovcu\nSledeći Šta se dešava sa našim telima kada preskačemo obroke\nIgra ili čudo prirode, teško je odgovoriti na ovo pitanje kad to nije pošlo za …


BORBA PROTIV TRGOVINE LJUDIMA – Crveni krst Bujanovac\nOBUKA NOVIH EDUKATORA U PROGRAMU BORBE PROTIV TRGOVINE LJUDIMA\nCrveni krst Bujanovac je, uz podršku Crvenog krsta Srbije, u periodu od 12. do 14. novembra 2021 godine organizovao seminar za obuku novih edukatora u programu borba protiv trgovine ljudima. Obuka je realizovana na osnovnu standardne agende Crvenog krsta Srbije, …\nCrveni krst Bujanovac – Koordinator lokalne AT mreže u Bujanovcu\nDana 10.11.2021.godine u skupštinskoj sali lokalne samouprave opštine Bujanovac održan je okrugli sto u cilju formiranja lokalne mreže za borbu protiv trgovine ljudima. Inicijativu za formiranje lokalne mreže pokrenuli su Odbor za ljudska prava iz Vranja i Antitrafiking mreža Srbije …\n18. Oktobar Evropski dan borbe protiv trgovine ljudima\nEvropska Komisija 2007. godine proglasila je 18. oktobar za Evropski dan borbe protiv trgovine lјudima. Od tada se širom Evrope organizuju aktivnosti koje imaju za cilј podizanje svesti javnosti o problemu i posledicama trgovine lјudima.\nIako su uloženi napori u …\nBorba protiv trgovine ljudima – radionica sa učenicima SŠ Sveti Sava u Bujanovcu\nRazmere problema trgovine lјudima i njegov uticaj na život i zdravlјe lјudi dovele su do aktivnog uklјučivanja Crvenog krsta Srbije u nastojanje da se spreči i olakša lјudska patnja a samo zajedničkom i sveobuhvatnom, kontinuiniranom aktivnošću svih institucija i društveno …\nSvetski dan borbe protiv trgovine lјudima obeležava se sedmi put 30. jula ove godine, nakon što je ustanovlјen novembra 2013. u okviru rezolucije: “Pobolјšanje koordinacije napora protiv trgovine lјudima”, usvojene na 68. zasedanju Generalne skupštine Ujedinjenih nacija, a u kontekstu …\nCrveni krst Bujanovac u saradnji sa Crvenim krstom Srbije i Ministarstva trgovine, turizma i telekomunikacije je 25.novembra u Press sali SC “Mladost” u Bujanovcu od 12:00 – 16:00 časova organizovao obuku za vršnjačke edukatore/volontere Crvenog krsta u Programu “Borba protiv …\nPovodom Evropskog dana borbe protiv trgovine ljudima 18. oktobra, Crveni krst Bujanovac je sa svojim volonterima organizovao uličnu akciju na gradskom trgu u Bujanovcu u periodu od 13:30 do 14:30 časova.\nVolonteri su sa građanima pričali o problemu trgovine ljudima, …\nRadionica u Prihvatnom centru u Bujanovcu\nCrveni krst Bujanovac je u saradnji sa Komesarijatom za izbeglice i migracije i IOM-om organizovao radionicu na temu Borbe protiv trgovine ljudima sa migrantimakoji su Centar stigli predhodnog dana.\nCilj radionice je bio da se migrantima objasni pojam trgovine ljudima, …\nŠirenje informacija o Crvenom krstu i borbi protiv trgovine ljudima migrantima\nVolonteri Crvenog krsta Bujanovac su u Prihvatnom centru u Bujanovcu, delili informacije migrantima o Pokretu Crvenog krsta i informacije o problemu trgovine ljudima.\nMigrantima su volonteri delili liflete na kojima su informacije kako da se zaštite od ulaska u lanac …


Analitičar Obrad Kesić: Srbija je sama sebi uništila međunarodni ugled – Informer\nAnalitičar Obrad Kesić: Srbija je sama sebi uništila međunarodni ugled\nSrbijanski analitičar iz Washingtona Obrad Kesić izjavio je da je puštanje penzionisanog generala Armije BiH Jovana Divjaka još jedna kombinacija u nizu neuspjeha državnih institucija, prvenstveno iz Beograda.\n“Pravosuđe u Srbiji izgubilo je legitimitet kroz odnos sa međunarodnom zajednicom, jer su dopustili da sami sebi urušavaju ugled. U međunarodnoj zajednici nema poštovanja prema Srbiji kao državi, a onda ni prema državnim institucijama Srbije“, rekao je Kesić za “Fokus”.\nPrema njegovim riječima, zbog toga ne postoji isti tretman koji bi te države zauzele kada su u pitanju Srbi koji su optuženi za ratne zločine. Kesić naglašava da se unaprijed znalo da će Divjak biti oslobođen i vraćen u BiH.\nGovoreći o najnovijoj situaciji na Kosovu i Metohiji, Kesić je istakao da je Srbija nakon jednostrane akcije koja je pokrenuta iz Prištine u dobroj prilici da blokira neke pokušaje albanske strane i njihovih međunarodnih saradnika iz SAD i dijela Evrope.\n“Ukoliko to Srbija želi i ostvariti, moraće promijeniti politiku potpune popustljivosti“, smatra Kesić.\nOn je istakao da ništa manje nija važna ni uloga lokalnih Srba na Kosovu, jer rasplet situacije mnogo zavisi od njihovog ponašanja, odnosno od toga hoće li lokalno stanovništvo poslušati svaku sugestiju iz Beograda ili će odbiti svako rješenje koje ne smatraju dobrim.\n“Ako lokalni Srbi ne prihvate ono što im kaže Beograd, odbiju saradnju i pokrenu građansku neposlušnost, blokiraju puteve i izazivaju nestabilnost, onda KFOR nema odgovor na to, dok Hašim Tači nije u mogućnosti da koristi silu“, ocijenio je Kesić.\nPakistan: Ubijeno 11 šitskih muslimana\nVaraždin: U stravičnoj saobraćajnoj nesreći poginule dvije osobe


Prvi bežični sistem upravljanja signalizacijom u Nišu\nPrvi bežični sistem upravljanja signalizacijom u Nišu – Personal magazin\nJuče je na raskrsnici ”Palilulska rampa” pušten u rad bežični sistem signalizacije kojim se olakšava saobraćaj na jednoj od najprometnijih niških raskrsnica. Prvi ovakav sistem u Nišu rezultat je projekta…\nJuče je na raskrsnici ”Palilulska rampa” pušten u rad bežični sistem signalizacije kojim se olakšava saobraćaj na jednoj od najprometnijih niških raskrsnica. Prvi ovakav sistem u Nišu rezultat je projekta „Raskrsnica Palilulska rampa“ koji su realizovali studenti Elektronskog fakulteta Univerziteta u Nišu u okviru Programa „Partnerstvo za obrazovanje i razvoj zajednice“ (PECD program), koji podržava i finansira kompanija Philip Morris Operations a.d.\nKako bi se smanjila preopterećenost saobraćaja, a raskrsnica učinila bezbednom, prohodnom i ekološki čistijom za korisnike, tim studenata elektronike uz podršku mentora projektovao je i izradio jedinstven sistem bežičnog upravljanja signalizacijom. Izrađeni su displeji koji prikazuju vreme preostalo do paljenja crvenog i zelenog svetla na semaforima, displeji za prikaz vremena prolaska vozova kroz raskrsnicu, kao i govorni automati koji olakšavaju prelaz ulica slepim i slabovidim osobama.\nUređaji koje su izradili studenti u Laboratoriji na fakultetu postavljeni su na „Palilulskoj rampi“ i okolnim raskrsnicama. Na samoj rampi nalazi se šest LED displeja crveno-zelenih dioda, koji kada je rampa spuštena prikazuju vreme do prolaska voza, odnosno, kada je rampa podignuta, vreme trajanja crvenog i zelenog svetla na semaforu. Vozači se tako ohrabruju da ugase svoja vozila radi smanjenja izduvnih gasova. Na raskrsnicama koje okružuju rampu postavljeno je osam displeja belih dioda, koji vozačima pružaju informaciju o vremenu do prolaska voza, kako bi u skladu sa tim koristitili alternativne pravce. Zahvaljujući informacijama koje vozači dobijaju sa displeja, značajno će se smaljiti gužva na raskrsnici i povećati njena prohodnost za sve učesnike saobraćaja.\nProjekat je realizovan uz podršku Gradske opštine „Palilula“, kao i u saradnji i uz potrebne dozvole „Uprave za komunalne delatnosti, energetiku i saobraćaj“, „Direkcije za izgradnju Grada Niša“, JKP „Gorica“ – sektor „Signalizacija“ i GO „Medijana“. Nakon postavljanja, dalje upravljanje i tehničko održavanje sistema preuzima Direkcija za izgradnju grada.\nProjekat „Raskrsnica Palilulska Rampa“ realizovan je u okviru Programa „Partnerstvo za obrazovanje i razvoj zajednice“ (PECD program) koji se sprovodi pod pokroviteljstvom kompanije Philip Morris Operations a.d.\nPrvi bežični sistem upravljanja signalizacijom u Nišu was last modified: June 2nd, 2011 by Redakcija\nbežični sistembežični sistem upravljanjaPalilulska rampaSaobraćajsignalizacijaStudenti elektronike\nASUS lansirao novu AMD Seriju 9 matičnih ploča


Vlada KS može i prekinuti finansiranje KCUS-a, Mandić pokrenuo proceduru imenovanja UO | Novinska agencija Patria\nObjavljeno u kategoriji BiH na 16.09.2019 13:50:00\nSARAJEVO, (Patria) – Ministar zdravstva FBiH Vjekoslav Mandić uputio je rješenje o imenovanju dva člana UO KCUS-a koje je imenovala Vlada KS na mišljenje Federalnom ministarstvu finansija, pravde i Uredu za zakonodavstvo prije nego što bude razmatrano na sjednici Vlade FBiH, potvrđeno je za Novinsku agenciju Patria iz Vlade FBiH. Iz Vlade FBiH je pojašnjeno da je riječ o redovnoj proceduri koju prolaze svi dokumenti koje bi trebala razmatrati Vlada FBiH.\nVlada KS 22. avgusta imenovala je Ismeta Gavrankapetanovića za predsjednika, a Belmu Kapo za člana UO umjesto Jasmina Kapetanovića i Dželaludina Junuzovića. U prostoru koji je ostavljen jer Vlada FBiH nije razmatrala ovo imenovanje, pravno upitni UO i predsjednik Kapetanović započeli su proceduru izbora novog generalnog direktora KCUS-a.\nNa pitanja Novinske agencije Patria oko narednih koraka koji se mogu poduzeti zbog neimenovanja članova UO nije odgovarala ministrica zdravstva KS Amela Sofić, ali je u ime Skupštine KS kao predsjedavajući govorio Elmedin Konaković.\nOn je istakao da je Kanton Sarajevo dvotrećinski finansijer KCUS-a, a godišnja tranša je veća od 140 miliona KM.\n„Pratimo situaciju i očekujemo da Vlada FBiH provodi zakone. Ako Vlada FBiH ne bude dozvolila imenovanje dva člana UO ispred suosnivača Kantona Sarajevo tjeraju Vladu KS da poduzme radikalne mjere. Ovo što rade je demonstriranje sile, ali ćemo mi svim sredstvima zaštititi naše interese“, kazao je Konaković za NAP.\nNa pitanje da li se može zaustaviti isplata tranše KCUS-u s obzirom da nije ispoštovana odluka Vlade KS o imenovanju članova UO, Konaković je kazao da je i to jedna od mogućih mjera.\nTokom dana stigla je informacija da je Mandić pokrenuo proceduru kako bi se imenovanje našlo na narednoj sjednici Vlade FBiH.\nTrenutni sastav UO je u pravnom vakuumu, te bi svaki potpis smijenjenog predsjednika Jasmina Kapetanovića s pravne strane bio upitan, a možda i predmet krivične prijave i istrage.


Prodat dio živiničkog Konjuha, radnici se nadaju isplati plaća - Bportal.ba - Najvažnije vijesti iz BiH\n“Radnicima staž nije uvezan od 2009. godine, ali ćemo sada od dobijenog iznosa od prodaje kroz Vijeće povjerilaca pokušati ostvariti to da oni dobiju zaostale plaće, što omogućava Zakonu o stečaju u kojem oni spadaju u viši isplatni red”, kazao je Gavranović.\nGavranović nam je potvrdio da je prema ovom programu Konjuhu iz federalnog budžeta za penzijsko i invalidsko osiguranje izdvojeno skoro 150.000 KM, a ostatak novca potrebnog za uvezivanje ostalih doprinosa će biti namiren iz stečajne mase firme.\nU proteklih sedam godina Konjuh je napustilo blizu 800 radnika, a danas je ostalo njih 267, od kojih je 237 na evidenciji Zavoda za zapošljavanje TK. U manjem procesu proizvodnje trenutno je angažovano 30 osoba koje izrađuju namještaj za bh. tržište.\nOznačeno: Konjuh Živinice, mujo gavranović, prodaja imovine, stečaj\nZa sada nepoznata osoba izvršila je u zgradi Općinskog suda Tuzla krađu dokaznog materijala iz sefa u kojem su bili smješteni dokazni materijali iz već okončanih sudskih predmeta, piše portal federalna.ba. Nezvanično se saznaje da se sef nalazio na spratu gdje je u toku rekonstrukcija sudskih prostorija i u kojem nema videonadzora. “Utvrđeno je da […]\nKantonalni odbor SDP-a Tuzla odlučio je da uđe u koaliciju sa SDA i formirati vlast u Tuzlanskom kantonu. Ova odluka suprotna je stavu Centrale stranke, koja se protivi bilo kakvoj saradnji s SDA. U Kantonalnom odboru zauzeli su drugačiji stav jer je SDP jedino u TK relativni pobjednik izbora. Predsjednik SDP-a Nermin Nikšić drugovima je […]


"BH Airlines" leti u stečaj - Akta.ba\nMeđunarodni aerodrom Sarajevo uputio je Općinskom sudu u Sarajevu prijedlog za otvaranje stečaja nad državnom avio-kompanijom "BH Airlines".\n25.03.2016. 08:49 / Izvor: Nezavisne novine\nMeđunarodni aerodrom Sarajevo uputio je Općinskom sudu u Sarajevu prijedlog za otvaranje stečaja nad državnom avio-kompanijom "BH Airlines", potvrđeno je iz Međunarodnog aerodroma Sarajevo, koji od "BH Airlinesa" potražuje oko 6,5 miliona KM.\nOvo je urađeno nakon što je Vlada FBiH zadužila Međunarodni aerodrom Sarajevo da razmotri mogućnost pokretanja stečaja "BH Airlinesa" s obzirom na teško stanje avio-kompanije, čiji dugovi, kako je ranije rekao i ministar prometa i komunikacija FBiH Denis Lasić, premašuju 40 miliona KM, dok su sa druge strane imovina i kapital firme vrijedni oko 18 miliona KM, uključujući i "jedan i po avion".\n"Nakon izvršenog preispitivanja zakonskih uvjeta, JP Međunarodni aerodrom Sarajevo konstatovao je da su ispunjeni uvjeti Zakona o stečajnom postupku u Federaciji BiH, te je Općinskom sudu u Sarajevu upućen prijedlog za otvaranje stečajnog postupka nad JP 'BH Airlines'", saopštili su nam iz sarajevskog aerodroma.\nDržavi očito ne treba avio-kompanija Elvis Žiga, predsjednik Sindikata "BH Airlinesa", kazao je da očito državi ne treba avio-kompanija iako raste broj turista, te da se slom firme i mogao spriječiti da je vlasnik vodio računa o njoj i napravio neke rezove i sistematizaciju, ali ništa od toga nije rađeno i vlasnik nije bio zainteresovan. Mada su predstavnici radnika ranije isticali da neće prihvatiti stečaj i likvidaciju, Žiga je rekao da neće imati proteste, jer više nema efekta s obzirom i na to da je u preduzeću ostalo svega 45 uposlenih.\n"Radnici sada samo čekaju stečaj da ostvare pravo na biro za zapošljavanje. Nisam znao da je već upućen zahtjev za stečaj. Ljudi su već i u potrazi za poslom. Ne letimo, nemamo operacije. Dosta stručnog kadra je otišlo. Dio radnika je otišao i u Međunarodni aerodrom Sarajevo", dodao je Žiga.\nKazao je da su radnici posljednju platu dobili za septembar ili oktobar, a doprinose za penziono i zdravstveno osiguranje nemaju skoro četiri godine. Na pitanja o stečajnom postupku, iz Općinskog suda u Sarajevu odgovoreno nam je samo da je ovaj "predmet u radu" i da postupaju u skladu sa Zakonom o stečaju i rokovima koji su predviđeni. Nismo dobili informaciju da li je određen privremeni stečajni upravnik i je li već ušao u preduzeće, a ni u "BH Airlinesu" nismo uspjeli nikoga dobiti.\nPrema firmi HETA najveći dug Najveći dug "BH Airlines" ima prema firmi HETA iz ugovora o finansijskom lizingu za dva aviona, blizu 25,5 miliona KM, a ovaj kredit se, kako je rekao Žiga, prestao plaćati još 2012. godine. Drugi najveći potražilac je Međunarodni aerodrom Sarajevo, dok se stranim dobavljačima duguju 4,2 miliona KM, radnicima za plate 2,7 miliona KM, a "BH pošti" oko 1,4 miliona KM. Ranije je ministar Lasić kazao da nema smisla oživljavati mrtvaca, te da je aktuelna vlada takvo stanje zatekla 2015. godine kada su došli i nema interventnih sredstava da bi sanirala potraživanja.\nUred za reviziju institucija u FBiH u svojim je negativnim izvještajima o "BH Airlinesu" navodio da je konstantna nelikvidnost i da su zbog neefikasnog rukovođenja i pasivnog odnosa predstavnika državnog kapitala u organima upravljanja nastali veliki gubici u poslovanju, koji su povećani i nakon dokapitalizacije i ulaska strateškog partnera "Turkish Airlinesa". Između ostalog, revizori su u izvještaju za 2013. godinu, posljednjem urađenom, naveli da akumulirani gubitak iznosi više od 20 miliona KM, dok je Nadzorni odbor zasjedao samo pet puta, ali su njegovi članovi primali naknadu za cijelu godinu, a Uprava je imala samo v.d. direktora, koji je imao ugovor na više od 4.000 KM plate.


Madrid olakšava kompanijama preseljenje iz Katalonije\nŠpanska vlada usvojila je danas uredbu koja će kompanijama sa sedištem u Kataloniji olakšati da se registruju u drugim delovima Španije.\nŠpanski ministar ekonomije Luis de Gindos rekao je da je zakon o lakšem izmeštanju poslovanja "rezultat neodgovorne politike" katalonskih vlasti, prenosi agencija AP.\nBanka Sabadelj, jedna od najvećih banaka u Kataloniji, najavila je da će preseliti adresu posle najave katalonskih vlasti da će uskoro proglasiti nezavisnost. Banka bi mogla da se registruje u Madridu, Alikanteu ili Ovijedu, iako bi centrala ostala u Barseloni.\nPromenu adrese je najavila i Kaiša banka, a njenim stopama bi mogle da krenu i druge kompanije sa sedištem u Kataloniji.\nPrebacivanje adresa na kojima su registrovane u druge delove Španije nema direktan uticaj na posao i imovinu firmi, ali je veliki udarac za regionalnu katalonsku vladu, ocenjuje amerilčka agencija.


Bez saglasnosti o 35.000 RSD minimalca, pregovori od nedelje\nTanjug 20. avgusta 2021. 14:25\nBEOGRAD – Ministarstvo finansija koje učestvuje u pregovorima oko povećanja minimalne zarade još uvek se nije izjasnilo ali je iz javnosti poznato da je predlog da minimalac bude približno 35.000 dinara što je povećanje 9-10 procenata, rekao je danas član pregovaračkog tima Nebojša Atanacković.\nAtanacković koji pregovara ispred Unije poslodavaca Srbije (UPS) čiji je počasni predsednik ocenio je da u ovom trenutku poslodavci takvo povećanje smatraju preteranim, a da ga ne prihvataju ni predstavnici sindikata za koje premalo.\n„Nadamo se da bi do pomeranja u stavovima moglo doći“, rekao je on posle sednice Socijalno ekonomskog saveta (SES).\nKako je objasnio rešenje za minimalac od 35.000 dinara za poslodavce moglo bi se tražiti u povećanju neoporezivog dela zarade na 19,3 hiljada dinara i umanjenju ukupnih opterećenja poslodavaca.\nOcenio je da za UPS povećanje na 39.000 dinara koliko traže sindikati preveliko za sadasnju situaciju, privredu i budžet.\nČlan SES-a, predsednik UGS Nezavisnost Zoran Stoiljković istakao je da je povećanje minimalca na 35.000 dinara, koliko je najavio predsednik Srbije Aleksandar Vučić, nedovoljno.\nOcenio je da je to samo održavanje postojećeg stanja i da je daleko od realizacije dogovora da minimalac dostigne cenu potrošačke korpe.\nRekao je da će od Ministarstva finansija tokom pregovara biti traženo da kaže da li je to što je Vučić rekao zadnja ponuda ili se minimalac može i više povećati.\nČlan SES-a, predsednik Saveza Samostalnih sindikata Ljubisav Orbović ocenio je da se u Srbiji tačno ne zna koliko radnika prima minimalac, i istakao da je problem jer mnogi uz minimalac primaju deo plate na ruke.\nOn je naveo da povećanje minimalca ne utiče na povećanje ostalih zarada, i naglasio da su ustupci poslodavcima kroz smanjenje poreza prihvatljivi.\nOrbović je ocenio da je doprinosi za zdravstvo poslednjih godina već ozbiljno smanjeni.\nPredsednik UPS i predsedavajući SES-a Miloš Nenezić istakao je da ni sa minimalcem ni sa minimalnom potrošačkom korpom porodica u Srbiji ne može pristojno da živi.\nZaložio se da se prilikom utvrđivanja visine minimalca ima u vidu da se privredi mora omogućiti da to sve i zaradi.\n„Mnogo je bitnije napraviti bolji privredni ambijent da preduzeća mogu još bolje da rade“, rekao je on.\nMinistarka rada i članica SES-a Darija Kisić Tepavčević istakla je da minimalnu cenu rada definišu mnogi indikatori koji ukazuju na socijalno ekonomsko stanje u društvu.\nKako je poručila sve ih treba razmotriti kako bi se utvrdilo do koje je visine moguće povećati minimalac kako bi bio održiv.\nZa sledeću nedelju najavljene su dve runde pregovora sindikata, poslodavaca i predstavnika Vlade Srbije oko minimalca, početkom i krajem nedelje.\nTokom prve polovine septembra biće jasno da li socijalni partneri unutar SES-a imaju saglasnost o budućem iznosu minimalca, ili će kao prethodnih godina to odrediti država.\nKonkurs za poslodavce za Program „Moja prva…\nKonkurs za poslodavce produžen do 23. septembra\nProsečna neto plata u Hrvatskoj oko 938 evra\nPotrebne promene u privlačenju investitora na Zapadni Balkan


Ljudi kolabiraju na ulici od vrućine, meteorolog kaže da ovo leto nije ekstremno\nA. J. 30. jula 2020. 18:22\n„Ni sutra neće biti visoke temperature, kao što znaju da budu, a 36 stepeni moglo bi da bude samo u nekim mestima istočne i jugoistočne Srbije i u Pomoravlju. U ostalim krajevima biće od 33 do 35 što je za leto uobičajeno i nije zabrinjavajuće s tim da osetljivijim ljudima, onima sa oslabljenim imunitetom, starijima smeta vrućina kakva god da je“, rekao je Todorović za Tanjug.\nPrema njegovim rečima, od subote pada temperatura za nekoliko stepeni i prvih desetak dana avgusta će biti između 30 i 33 stepena, uz retku pojavu pljuskova, sutra i između 4. i 5. avgusta.\n„Ranijih nekoliko decenija bila je češća pojava temperatura od 37 do 39 stepeni, 2007. godine bilo je i 42. U Smederevskoj palanci 44,8 a u Beogradu tog istog 24. jula 43,6“, rekao je on i dodao da je to maksimum za naš region, i sadašnji maksimum je skroman i nije zabrinjavajući.\nPrema podacima iz Hitne pomoći, broj intervencija na javnom mestu je u porastu i zbog povreda koje su posledica gubitka svesti usled velikih vrućina, što bi se moglo sprečiti poštovanjem osnovnih mera zaštite.\nU Službi 194 ponovoli su za Tanjug da je važno da svi imaju na umu, kada su temperature visoke, da iz kuće ne izlaze bez preke potrebe, da se zaštite i piju tečnost uz obavezno redovno uzimanje terapije.


ARHIVA - Građani drže postere sa likom Breonne Taylor na skupu u njenu čast na stepenicama državne skupštine Kentakija, 25. juna 2020.\nSekretarijat za pravosuđe otvara veliku istragu rada policije u Louisvilleu u Kentakiju zbog smrti Brijane Tejlor u martu 2020. godine, saopštio je sekretar Merik Garland Tejlor je ubijena u svom stanu za vrijeme policijske racije.\nTo je druga takva istraga rada policije koju je Bidenova administracija pokrenula za manje od sedam dana. Garland je takođe saopštio da se otvara istraga metoda rada policije u Mineapolisu posle smrti George Floyda.\nKada je preuzeo položaj, sekretar za pravosuđe rekao je da u zemlji još ne postoji jednaka pravda za sve i obećao da će pomno razmotriti rasizam i pravna pitanja.Za vrijeme Trumpove administracije nije otvoren veći broj takvih istraga.\n26-godišnju Tejlor, radnicu službe hitne pomoći koja je pohađala koledž da bi postala medicinska sestra, probudila je policija koja je upala u njen stan probivši joj vrata. Njen dečko Kenneth Wolker, koji je imao pištolj i rekao nije znao da je u pitanju policija, ispalio je jedan metak upozorenja i pogodio policajca u nogu. Policija je zatim ispalila 32 metka od kojih je šest pogodilo Brijanu. Policija je upala u njen stan u okviru jedne istrage trgovine drogom, ali nije pronašla nikakve narkotike u stanu.\nTokom istrage će se razmotriti rad vlade okruga Luivil-Džeferson i policije Luivila, kako bi se ustanovilo da li je postojala ustaljena praska neustavnog ili nezakonitog načina ponašanja policije. Istražitelji će se posebno fokusirati na to da li je policija u Luivilu često primjenjivala nepotrebnu silu, uključujući i protiv ljudi koji su učestvovali u mirnim protestima, kao i da li je neustavno zaustavljala i pretresala građane. Takođe će se razmotriti obuka koju dobijaju policajci, sistem koji postoji da bi policajci odgovarali za svoje postupke kao i pitanje da li je policija diskriminisala građane na osnovu rase.\nAdvokat porodice Brijane Tejlor, koji je u septembru, u ime porodice, postigao nagodbu sa gradom Luivilom u iznosu od 12 miliona dolara, pozdravio je vijest o istrazi.\nBivši pripadnik policije Mineapolisa Derek Šovin osuđen je prošle nedjelje za ubistvo George Floyda, ali u Kentakiju nije bila optužnica za ubistvo Brijane Tejlor, iako je njen slučaj takođe pokrenuo proteste zbog policijske brutalnosti i sistemskog rasizma.\nNjena smrt je pokrenula nacionalnu debatu o primjeni sudskih naloga za pretres "bez kucanja", koji policiji omogućavaju da uđe u nečiju kuću a da ne najavi svoj ulazak. Takvi nalozi se obično koriste u slučajevima osumnjičenih za trgovinu drogom i druge osetljive istrage, gdje policija vjeruje da bi osumnjičeni vjerovatno pokušali da unište dokaze ako bi znali da je policija pred vratima. Međutim, posljednjih godina su sve češće kritike da se takvi nalozi koriste previše i da se zloupotrebljvaju.\nTužioci će razgovarati sa liderima zajednice, građanima i policajcima u okviru istrage u Luivilu i objaviće javni izvještaj, ukoliko se otkrije praksa neustavnog ponašanja, rekao je Garland. On je podsjetio da je policija Luivila, poslije nagodbe sa porodicom Brijane Tejlor, sprovela određene promjene i da će ih istraga Sekretarijata za pravosuđe uzeti u obzir.


Nezadovoljne mašinovođe ŽRS krenule prema Banjoj Luci - Klix.ba\nOsam autobusa ide iz Doboja\nNezadovoljne mašinovođe ŽRS krenule prema Banjoj Luci\n23.11.2011. u 10:55\nMašinovođe Željeznica Republike Srpske krenuli su jutros iz Doboja prema Banjoj Luci gdje će danas mirnim protestom izraziti nezadovoljstvo njihovim materijalnim položajem.\nKako javlja dopisnik Srne, osam autobusa krenulo je jutros nešto prije 9:00 sati iz Doboja.\nIz Centra javne bezbjednosti Banja Luka Srni je potvrđeno da je protest najavljen, a mašinovođe bi oko 11.00 časova trebalo da se okupe u parku "Mladen Stojanović".\nŠtrajk mašinovođa nanio je ogromne štete kompaniji, ali i privredi RS. Generalni direktor Željeznica RS Dragan Savanović ranije je rekao da direktna dnevna šteta prelazi 50.000 maraka samo kada je u pitanju smanjen obim prevoza, a procjene su da je kompaniju ovaj štrajk koštao više od dva miliona KM. Stanje u kompaniji dodatno otežava i gubitak koji u prvih devet meseci ove godine iznosi 15,6 miliona KM.


IKEA Srbija obeležava Green Friday\nIKEA poziva kupce na povrat starog IKEA nameštaja, a zauzvrat će dobiti vrednosnu karticu.\nIKEA Srbija i ove godine obeležava Green Friday u cilju podizanja svesti o važnosti održive kupovine i osnaživanja kupaca da donesu svoj korišćeni nameštaj. Članovi IKEA FAMILY programa u periodu trajanja kampanje mogu da iskoriste odličnu priliku za povrat starog IKEA nameštaja usled čega zauzvrat dobijaju vrednosnu karticu sa 50 odsto uvećanim iznosom od procenjene vrednosti IKEA nameštaja koji vraćaju. Ova ponuda je aktuelna u periodu od 10. do 28. novembra.\nKao kompanija koja nastoji da postane u potpunosti klimatski pozitivna do 2030. godine, IKEA će otkupljene proizvode prodavati u robnoj kući IKEA Beograd, na odeljenju Cirkularni kutak, i tako Green Friday učiniti još održivijim.\n„IKEA nastoji da ostvari što pozitivniji uticaj na ljude i planetu, zato i ove godine, po odličnim uslovima, omogućavamo otkup starog nameštaja u sklopu akcije Green Friday. Na primer, ako želite da vratite stočić čija je procenjena vrednost 3,000 dinara, zauzvrat ćete dobiti vrednosnu karticu s iznosom od 4,500 dinara, koju možete potrošiti kada vam zaista bude potrebna. Osim toga, želimo da postanemo još održiviji, tako da će korišćeni nameštaj koji smo otkupili biti ponuđen na prodaju i na taj način ćemo mu produžiti upotrebnu vrednost”, istakao je Strahinja Urošević, direktor tržišta IKEA Srbija.\nSvako ko želi da iskoristi ponudu, a trenutno nije član IKEA Family kluba, može jednostavno da se pridruži, bilo onlajn ili u prodavnici. Oni koji žele da vrate stari IKEA nameštaj, najpre treba da provere koji proizvodi su adekvatni za povrat, a zatim urade online procenu nameštaja.\nNakon toga će dobiti QR kod, procenjenu vrednost i broj prijave. Svi predmeti treba da se donesu potpuno sklopljeni u robnu kuću IKEA Beograd, na odeljenje Službe za kupce. Nije potrebno imati račun za povrat proizvoda.\nZaposleni kompanije IKEA će proveriti u kakvom je stanju komad nameštaja koji bude vraćen, a kupcu će biti ponuđena konačna otkupna cena, koju može odbiti ukoliko je ne smatra zadovoljavajućom. U slučaju da otkupna cena bude prihvaćena, IKEA će otkupiti nameštaj, a zauzvrat će dati kupcu vrednosnu karticu sa 50 odsto uvećanim iznosom od procenjene vrednosti starog IKEA nameštaja, u periodu trajanja kampanje, od 10. do 28. novembra. Svi vraćeni proizvodi biće dezinfikovani u skladu sa sigurnosnim merama za COVID-19, u zavisnosti od vrste materijala i stanja proizvoda.\n„Želimo da ostvarimo pozitivan uticaj na ljude i planetu, zato akcijom Green Friday nastojimo da podstaknemo što održiviju potrošnju. Poklanjanje drugog života stvarima koje nam više nisu potrebne i kupovina korišćenog IKEA nameštaja samo je mali deo onoga što svako od nas može da učini kako bismo smanjili svoj karbonski otisak. Akcija koju sprovodimo deo je naših napora da postanemo potpuno održiva kompanija, što smo istakli i na konferenciji UN-a o klimatskim promenama - COP26“, rekla je Staša Stojkov Rošić, liderka za održivost u kompaniji IKEA Srbija.\nPovrat starog nameštaja u robnoj kući IKEA Beograd je moguć tokom cele godine, ali samo od 10. do 28. novembra traje akcija kojom kupci mogu zaraditi 50 odsto više u odnosu na procenjenu vrednost nameštaja. Prošle godine je tokom Green Friday kampanje otkupljeno 155.000 komada nameštaja širom sveta, na 26 tržišta, uključujući i Srbiju, a korišćeni nameštaj može biti kupljen tokom cele godine.\nIKEA povlači iz prodaje HEROISK i TALRIKA tanjire, činije i šolje zbog rizika od loma i opekotina


Rezultati istraživanja u sklopu projekta: „Jačanje institucionalnog i socijalnog odgovora na rodno zasnovano nasilje u BiH“ – IN Fondacija Rezultati istraživanja u sklopu projekta: „Jačanje institucionalnog i socijalnog odgovora na rodno zasnovano nasilje u BiH“ » IN Fondacija\nIn fondacija je u sklopu projekta „Jačanje institucionalnog i socijalnog odgovora na rodno zasnovano nasilje u BiH“ u saradnji sa partnerskim organizacijama sprovela inicijalno istraživanje u osam ruralnih zajednica na području opština Livno, Bosansko Grahovo, Gornji Vakuf-Uskoplje, Derventa i Bosanski Brod. Podaci su prikupljeni u toku januara i februara 2017. godine.\nCilj istraživanja je dobiti inicijalni uvid u prisutnost, oblike i učestalost nasilja u partnerskim vezama ispitanika u navedenim zajednicama, kao i povezanost ovih pojava sa porodičnim faktorima rizika, prepoznavanjem oblika nasilja, te stavovima prema nasilju i rodnim ulogama. Takođe, želimo utvrditi kakvo je povjerenje građana prema njihovom socijalnom okruženju i nadležnim institucijama, te kome bi u slučaju nasilja bili spremni da se obrate za pomoć.\nIstraživanjem je obuhvaćeno 482 ispitanika, njih 165 u okviru mlađeg poduzorka, od 15 do 21 godine, dok 317 ispitanika , starijih od 22 godine, čine stariji poduzorak.\nJačanje institucionalnog i socijalnog odgovora na rodno zasnovano nasilje u BiH


Postizborna tišina u Nišu: GIK ćuti o rezultatima glasanja | Srbija izbori 2020\n» Postizborna tišina u Nišu: GIK ćuti o rezultatima glasanja\nPostizborna tišina u Nišu: GIK ćuti o rezultatima glasanja\nNiš -- Iz niške Gradske izborne komisije nikakvih izbornih rezultata, niti informacija o nepravilnostima, nema ni dan posle zatvaranja birališta.\nOva komisija nije održala nijednu konferenciju za novinare niti je, posle podataka o izlaznosti do juče u 18 sati, dala bilo kakve informacije.\nNiški novinari, koji su prinuđeni da se za informacije o ishodu glasanja oslanjaju na podatke stranačkih izbornih štabova, kažu da je ovo presedan, pišu "Južne vesti".\n"Niš je uvek kasnio za drugim gradovima, pa i za Republičkom izbornom komisijom, uvek je bio sporiji, ali smo do sada mogli da saznamo makar elementarne informacije. Ovo je ćutnja posle izbora", kaže dopisnica "Danasa" iz Niša Zorica Miladinović.\nJedina informacija koja je iz Gradske izborne komisije stigla do niških novinara jeste da je u toku njihova sednica, ali nema procena ni o tome kada će biti završena.\n"Odlučivanje iza zatvorenih vrata uvek budi sumnju da se nešto sakriva i da nije regularno. Nedostatak transparentnosti je nedostatak demokratičnosti. Nerazumljivo je zašto GIK ne saopštava bilo kakav rezultat", kaže Miladinovićeva.\nInače, prvi čovek niškog SNS-a Zoran Perišić je na konferenciji za novinare svoje stranke rekao da će GIK rezultate izbora verovatno saopštiti kasno po podne.\nAgencija Beta navodi da su izborni rezultati u Nišu još uvek predmet nagađanja pošto se Gradska izborna komisija nije oglasila, a političke stranke raspolažu nepotpunim rezultatima.\nNosilac izborne liste "Niš, moj grad" (DS, SDS, NPS i LDP) Vladimir Domazet rekao je da ta koalicija raspolaže samo okvirnim rezultatima sa 66 odsto obrađenih biračkih mesta.\n"Ti preliminarni rezultati pokazuju da je na gradskim izborima u Nišu Srpska napredna stranka osvojila oko 46 odsto glasova, a lista 'Niš, moj grad' blizu 12 odsto glasova. Otprilike isti procenat glasova pripao je listi Socijalističke partije Srbije i Jedinstvene Srbije", rekao je Domazet.\nPrema njegovim rečima, prvi prelimanarni rezultati pokazuju da je u Nišu Srpska radikalna stranka osvojila nešto više od sedam odsto glasova, a Dveri i DSS nešto više od pet odsto glasova.\n"Imamo informacije da će na većem broju biračkih mesta glasanje morati da bude ponovoljeno jer je u kutijama pronađeno više listića nego što je bilo glasača", kazao je Domazet.\nOn je istakao da se u Nišu nikada do sada nije desilo da izborni rezultati budu nepoznanica više od 12 sati, niti da biračka mesta ne budu otvorena na vreme, kao što je to juče bio slučaj.\nOpštinske izborne komisije u Nišu za sada, takođe, raspolažu samo preliminarnim rezultatima, a konačni rezultati trebalo bi da budu utvrđeni u toku večeri.\nPrema preliminarnim podacima izborne komisije opštine Medijana, za SNS se u ovoj opštini izjasnilo 30 odsto birača, lista "Niš,moj grad" dobila je 15 odsto glasova, a SPS-JS između 11 i 12 odsto glasova.\nCenzus su prešli i pokret "Dosta je bilo" Saše Radulovića sa osam odsto osvojenih glasova i koalicija DSS-a i Dveri sa 5,7 odsto glasova.\nU Gradskoj opštini Pantelej, prema podacima opštiinske izborne komisije, do sada je obrađeno 30 od 33 biračka mesta, a najviše glasova - 37,62 pripalo je Srpskoj naprednoj stranci.\nU ovoj opštini lista "Niš, moj grad" osvojila je 10,11 odsto glasova, koalicija SPS-JS ima 9,31 odsto glasova, lista "Iskreno za Niš" Momira Stojanovića 7,55 odsto glasova, a SRS 6,70 odsto.\nU Panteleju cenzus je prešla i "Levica Srbije" sa 6,39 odsto osvojenih glasova i Dveri i DSS sa 6,09 odsto glasova.\nPreliminarni podaci Gradske opštine Crveni krst pokazuju ubedljivu pobedu naprednjaka - njima je pripalo 66 odsto glasova, a po 9,5 odsto glasova imaju "Niš-moj grad", Srpska radikalna stranka i SPS-JS.\nU opštinskoj izbornoj komisiji Gradske opštine Palilula i Gradske opštine Niška Banja za sada još nije moguće dobiti bilo kakve rezultate..\nsrbijaizbori.com; niš; izbori2016


Uslovi korišćenja - Svet ljubimaca\nPristupanjem veb stranici Svetljubimaca.com pristajete na ove uslove i odredbe o upotrebi veb sajta, svih primenljivih zakona i propisa i saglasni ste da ste odgovorni za poštovanje svih važećih zakona republike Srbije. Ako se ne slažete sa bilo kojim od navedenih uslova, zabranjeno je koristiti ili pristupati stranici Svetljubimaca.com. Materijali koji se nalaze na ovom veb sajtu zaštićeni su primenljivim zakonima o autorskim pravima i žigovima.\nSva autorska prava, zaštitni znakovi, patenti i druga prava intelektualne svojine na našem veb sajtu, sav sadržaj I softver koji se nalazi na stranici ostaće isključivo vlasništvo https://www.svetljubimaca.com/ I davalaca licence. Korišćenje naših zaštitnih znakova, sadržaja I intelektualne svojine je zabranjeno bez izričitog pisanog pristanka vlasnika ovog veb sajta.\nObjavljivati materijale sa https://www.svetljubimaca.com bez prethodnog pisanog pristanka.\nProdaja ili iznajmljivanje materijala sa https://www.svetljubimaca.com. Reprodukovati, kopirati materijale kao i njegove delove ili na drugi način iskorišćavati materijale sa ovog sajta u bilo koju svrhu.\nPonovo distribuirati bilo koji sadržaj sa https://www.svetljubimaca.com/ bilo gde I na druge sajtove.\nSlažete se da ćete koristiti našu veb stranicu samo u zakonom određene svrhe I na način koji ne krši prava, ograničava ili sprečava korišćenje ovog sajta. Zabranjeno ponašanje uključuje uznemiravanje ili izazivanje uznemirenosti bilo kom drugom korisniku. Prenošenje nepristojnog ili uvredljivog sadržaja I ometanje normalnog toka dijaloga unutar https://www.svetljubimaca.com/ Ne smete koristiti našu veb stranicu za slanje neželjenih komercijalnih poruka. Sadržaj na našem veb sajtu ne smete koristiti u bilo koju marketinšku svrhu bez našeg izričitog pisanog pristanka.\nSvetljubimaca.com može izmeniti ove uslove s’ vremena na vreme I stoga biste trebali redovno proveravati ove uslove. Vaše dalje korišćenje našeg sajta smatraće se prihvatanjem ažuriranih I izmenjenih uslova. Ako se ne slažete sa promenama, morate odmah prestati koristiti našu veb stranicu. Ako se utvrdi da je bilo koji od ovih uslova nezakonit, nevažeći ili neprimeren, on će biti uklonjen I izbrisan iz ovih uslova, a preostali uslovi će opstati i nastaviti biti obavezujući I izvršni.\nMaterijali sa veb sajta https://www.svetljubimaca.com/ prikazani su u viđenom stanju, bez bilo kakve izričite garancije bilo koje vrste. Uključujući garancije prodaje ili povrede prava na intelektualnu svojinu. Ni u kom slučaju veb-sajt neće snositi odgovornost, kao ni njegovi zaposleni za bilo koju štetu koja je proizašla iz upotrebe ili nemogućnosti koriščenja materijala. Čak I ako je vlasnik bio obavešten o mogućnosti gubitka ili štete


Laguna - Bukmarker - Književno veče Vanje Bulića na Rtnju - Knjige o kojima se priča\nU prestižnom hotelu „Ramonda“, smeštenom u nekadašnjem rudarskom naselju na obroncima čudesne planine Rtanj, Vanja Bulić je imao književno veče u okviru „ženskog vikenda“. Bulić je predstavio knjigu „Rupe u glavi“ za koju je dobio nagradu „Radoje Domanović“, koja se dodeljuje za najbolju knjigu satiričnih priča u tekućoj godini. Pošto su književnoj večeri prisustvovale isključivo žene, sa izuzetkom muškaraca zaposlenih u hotelu, Bulić je pročitao nekoliko priča u kojima su žene glavni junaci. Kada je čitao priču „Neka, ja ću“, tri poslednje reči prisutne dame su naglas izgovorile uz gromoglasan smeh, prepoznavši sebe u priči. Svaka dama dobila je na poklon po jednu knjigu Vanje Bulića, a nakon književne večeri mogle su da kupe knjigu po svom izboru, jer ih je pisac zaintrigirao pričom o osam romana u kojima je glavni junak novinar Novak Ivanović (od „Simeonovog pečata“ do „Savinog osvetnika“). Posebno interesovanje je pobudila priča o romanu „Oko otoka“, koji prati život porodice golootočana u periodu od pedeset godina.


“Hemofarm” – Pogon za prečišćavanje otpadnih voda – AUREA\n"Hemofarm" - Pogon za prečišćavanje otpadnih voda\nKompanija “Hemofarm” otvorila je u oktobru 2015. godine pogon za prečišćavanje otpadnih voda u svojoj fabrici u Šapcu, koji je na tehnološki kvalitetan način rešio problem voda koje su ispuštane u reku Savu.\nUsvojeno tehnološko rešenje svelo je dozvoljene granice otpadnih voda u zakonski dozvoljene limite, čime je omogućeno dobijanje vode koja se može ispuštati u gradsko postrojenje za tretman komunalnih voda. Primenjen je hemijski i biološki tretman, a zbog specifičnosti farmaceutske industrije postrojenje je fleksibilno i omogućava preradu voda različitog nivoa zagađenja.\nOsim što je ovaj pogon neophodan “Hemofarmu” kao farmceutskom lideru, on je i odraz nastojanja kompanije da ulaže u lokalnu zajednicu i zaštitu životne sredine.\nVrednost investicije je više od 1 mil EUR, a prava društvena i ekološka vrednost prečišćivača je nemerljiva, gledajući dugoročne efekte zaštite zdravlja ljudi, okoline i bezbednosti proizvodnje.\nKompanija “Hemofarm” pristupila je izgradnji postrojenja za tretman otpadnih voda kako bi otpadne vode iz svoje fabrike u Šapcu svela u zakonske limite i omogućila njihovo ispuštanje u gradsku kanalizacionu mrežu.\nPre izgradnje postrojenja “Hemofarm” je otpadne vode iz svojih proizvodnih celina neprečišćene ispuštao u reku Savu, čime paramteri i dozvole nisu bili u granicama propisanih zakonom. Izgradnjom najsavremenijeg pogona, tehnološko rešenje svelo je dozvoljene granice otpadnih voda u zakonski dozvoljene limite, čime je omogućeno dobijanje prečišćene vode koja se može ispuštati u gradsko postrojenje za tretman komunalnih voda. U međuvremenu kompanija je od grada Šapca, koji završava svoje postrojenje za otpadne vode, dobila dozvolu da prečišćene otpadne vode iz fabrike ispusti u dozvoljenim granicama u gradsku mrežu.\nNovo postrojenje za tretman otpadnih voda kompanije “Hemofarm” jedinstveno je u regionu. Za razliku od, recimo bojila, mesara ili klanica, koje imaju jedan ili dva proizvoda na osnovu kojih se radi prečišćavanje, farmaceutska industrija je specifična po širokoj paleti proizvoda. Kompanija “Hemofarm” u Šapcu proizvodi više od 1.000 supstanci. Svaka od njih morala je da se prouči i da se odrede parametri potrebni da bi se tehnološka voda iz njihovih procesa proizvodnje mogla prečistiti i svesti u zakonski dozvoljene granice, pa tek na osnovu toga ući u proces prečišćavanja i ispuštanja vode u gradsku mrežu. To je za kompaniju predstavljalo poseban izazov. Rezultat je fleksibilno tehnološko rešenje koje omogućava hemijski i biološki tretman voda, preradu vode različitog nivoa zagađenja i bezbedno rukovanje.\nPogon je potpuno u skladu sa proaktivnim pristupom “Hemofarma” prema okruženju i poštovanju stogih načela održivog razvoja, po čemu je ova kompanija i poznata kao jedna od retkih koja ima najvišu A+ ocenu za održivo poslovanje.\nSavremeni pogon za prečišćavanje otpadnih voda ne samo što je neophodan kompaniji “Hemofarm” kao farmceutskom lideru u pogledu svojih aktivnosti, već je i odraz visokog poverenja lokalne zajednice u poslovanje kompanije. Kompanije koje ulažu u investicije poput ove pokazuju ozbiljnost i nameru da budućnost dele sa lokalnom zajednicom.\nPrava društvena i ekološka vrednost prečišćivača je nemerljiva, gledajući dugoročne efekte zaštite zdravlja ljudi, okoline i bezbednosti proizvodnje.\nPre izgradnje postrojenja “Hemofarm” je otpadne vode neprečišćene ispuštao u reku Savu, a sada se prečišćena voda ispušta u gradsku kanalizacionu mrežu grada Šapca. Dalje, grad Šabac završava svoje postrojenje, gde će se sve vode koje su ispuštene u gradsku mrežu dalje dodatno prečišćavati do dozvoljenih granica za ispuštanje u reku Savu.\nTokom 2015. godine u fabrici kompanije “Hemofarm” u Šapcu ispušteno je ukupno 44.000 kubika tehnološke vode. Novo postrojenje pušteno je u probni rad maja 2015. godine, a od oktobra, kada je zvanično počelo da radi, u njemu je prerađeno oko 20.000 kubika vode.\nOno je i direktan i brz odgovor na sve veći uticaj klimatskih promena i velikih poplava koje su 2014. godine pogodile Srbiju, među njima najviše i Šabac. Zahvaljujući munjevitoj organizaciji lokalne samouprave i velikih kompanija, među prvima “Hemofarma”, uspešno je procenjen rizik i dalje upravljanje krizom tokom bujanja Save.\nUkupna vrednost investicije kompanije “Hemofarm” u novo postrojenje je 1,2 mil EUR.\nIzgradnjom ovog postrojenja kompanija je svela dozvoljene granice otpadnih voda u zakonski dozvoljene limite, čime su izbegnuti rizici za zaustavljanje rada preduzeća.\nU tom smislu, bilo koji način da se unapredi proces proizvodnje i okrenutost ka društvenoj odgovornosti je veliki finansijki motiv.


bežični zvučnik - Blic Online\nNe možemo da zamislimo dvorište bez dobrog osvetljenja, a pored svoje dekorativne funkcije ono predstavlja i najbolji način da obezbedimo spoljašnji prostor. Pronalaženje kvalitetnog svetla koje nećemo morati nikada da menjamo zvuči nemoguće, ali je sasvim realno ukoliko se oslonimo na sunčevu svetlost kao sve češći izvor energije. Zato zaboravite na velike račune za struju i osvetlite dvorište uz solarnu lampu!\nKako sada provodimo više vremena u kući, sedenje i manjak fizičke aktivnosti mogu dosta da utiču na nepravilno držanje kičme. Svi koji imaju problema sa leđima znaju da je teško obavljati i najjednostavnije radnje tokom dana. Važno je da na vreme mislite na sebe i ne dozvolite dalje širenje posledica.


DURLO: Sigurni smo da će tim Beograda doći - Politika - Dnevni list Danas\nPočetna » Politika » DURLO: Sigurni smo da će tim Beograda doći\nDURLO: Sigurni smo da će tim Beograda doći\nDURLO: Nastavak sa 1. strane\n– Predsednik Srbije Boris Tadić zadovoljan je vešću da je Marti Ahtisari prihvatio njegovu inicijativu i odlučio da se pregovori o KIM odlože – kažu u Kabinetu predsednika Republike, prenosi FONET.\nVest da se nastavak pregovora pomera za osam dana juče je u Prištini saopštio Albert Roan, zamenik specijalnog izaslanika UN za pregovore o budućem statusu Kosova, posle razgovora s kosovskim zvaničnicima.\nVest da se nastavak pregovora pomera za osam dana juče je u Prištini saopštio Albert Roan, zamenik specijalnog izaslanika UN za pregovore o budućem statusu Kosova, posle razgovora s kosovskim zvaničnicima. Njemu je pripao zadatak da ih obavesti o izmeni pregovaračkog rasporeda. Prema prvobitnom planu desetak bečkih konsultacija u formi trilateralnih pregovora – Beograd – Priština – Unosek trebalo je da budu održani između 13. i 26. februara, dok je za 2. mart bio planiran pregovarački susret na vrhu.\nRoan kaže da se Ahtisari saglasio s tim da se pregovori odlože za 21. februar pošto je dobio zvaničan zahtev predsednika Srbije Borisa Tadića, od koga je Unosek „dobio i uveravanja da će delegacija Beograda doći na konsultacije“.\n– Želimo da damo šansu srpskoj strani da dođe u Beč – poručio je Roan juče u Prištini, prenosi agencija Beta.\nMarti Ahtisari je u sredu uveče posle razgovora s generalnim sekretarom UN Ban Ki-Munom najavio da uskoro očekuje kontakte s vlastima u Beogradu, kao i da bi „pristao na sedam do deset dana odlaganja pregovora, mada i dalje planiram da pre kraja marta završim konačan predlog i predstavim ga SB UN“.\nAhtisari, koji bi tokom vikenda o predlogu rešenja za budući status KIM trebalo da obavesti ministre spoljnih poslova EU, nada se da će pitanje statusa KIM biti rešeno do kraja juna.\nPredsednik Kosova Fatmir Sejdiu ocenio je juče posle razgovora s Roanom da odlaganje pregovora ne proizvodi „pozitivne efekte“, ali da je i pored toga kosovska strana spremna da nastavi proces.\nPosle ponovljenih parlamentarnih izbora na šest biračkih mesta u Beogradu se priprema prvo zasedanje Skupštine Srbije u novom sazivu koja bi trebalo da usvoji rezoluciju o KIM koja će sadržati i stav o Ahtisarijevom predlogu rešenja i da odredi mandat, platformu i sastav beogradskog pregovaračkog tima koji će učestvovati na bečkim konsultacijama.\nKonstitutivna sednica, prema nezvaničnim najavama B92, mogla bi da se održi već u ponedeljak, što ne isključuju ni izvori Danasa, mada kao realniju mogućnost navode utorak. U svakom slučaju početak iduće nedelje je rok koji je juče najčešće pominjan u stranačkim krugovima.\nKako je ranije za naš list izjavio Slobodan Samardžić, koordinator beogradskog pregovaračkog tima, skupštinskom zasedanju prethodiće sastanak predstavnika svih parlamentarnih stranaka u novom skupštinskom sazivu radi usaglašavanja predloga rezolucije i dnevnog reda i protokola prvog skupštinskog zasedanja. Predlog rezolucije koji će biti predočen Skupštini Srbije, kako je za naš list najavila Sanda Rašković Ivić, predsednik Koordinacionog centra Srbije za KIM, trebalo bi da pruži dosadašnje stavove i platformu pregovaračkog tima i da odgovor na predlog Martija Ahtisarija.


SVETOSAVSKA ATLETSKA TRKA DVADESETA PO REDU\nčetvrtak, 24 januar 2019 14:42\nTradicionalna Svetosavska atletska trka dvadeseta po redu, održaće se u nedelju 27. januara na Savindan sa početkom u 12:00 časova rečeno je na današnjoj konferenciji za novinare. Start i cilj svih trka, a planirano ih je 15, od predškolskog uzrasta do veterana i rekreativaca, biće održan u Karađorđevoj ulici, na izlazu sa gradskog trga ispred hotela „Narcis“.\n„Valjevo je jedan od retkih gradova u Srbiji koji se može pohvaliti organizacijom dve atletske ulične trke u toku jedne godine. Ova trka se nalazi u zvaničnom kalendaru takmičenja Atletskog saveza Srbije i održaće se na centralnim ulicama grada Valjeva. Iz budžeta grada Valjeva za trku je opredeljeno 350.000 dinara.Trka se kao i svake godine održava i realizuje preko Sportskog saveza Valjeva, uz tehničku organizaciju AK „Metalac“. Svi učesnici su dužni da imaju zdravstvene preglede i trče na sopstvenu odgovornost“, istakao je Radomir Simić, sekretar Sportskog saveza Valjevo.\nPredsednik stalnog saveta gradske manifestacije Radomir Milovanović pozvao je sugrađane da učestvuju na ovoj tradicionalnoj manifestaciji.\n„Koristim priliku da pozovem sve građane Valjeva, uprkos lošim vremenskim uslovima koji nas očekuju da uzmu učešće u ovoj svetkovini grada Valjeva i da pruže prevashodno podršku deci, koja su simbol ove trke i svetosavlja“, rekao je Milovanović\n„Svetosavsku atletsku trku organizujemo preko 20 godina u saradnji sa gradom. Nadamo se da će i ove kao i prethodnih godine biti više od trista učesnika svih uzrasta. Najavljen je dolazak i dece iz Republike Srpske. I pored najavljenih loših vremenskih uslova pobediće mladost i ljubav prema sportu. Za sve takmičare obezbeđene su nagrade, diplome i medalje, od 1. do 3. mesta, kao i nagrade sponzora. Moram da istaknem da smo ove godine dužinu trke za prvi i drugi razred osnovne škole smanjili sa 800 na 400 metara“, rekao je tehnički organizator Svetosavske trke Vladisav Marković Hari.\nPredstavnici Organizacionog odbora Svetosavske atletske trke su se zahvalili gradu Valjevu i svima koji podržavaju ovu manifestaciju, a sugrađane su pozvali da u što većem broju isprate ovu manifestaciju.


SP2016 - Blic Sport\nStanković: Muslin je već doneo napredak, greške će se ispraviti brzo\nProslavljeni srpski fudbaler Dejan Stanković rekao je da je evidentno da je novi selektor Slavoljub Muslin reprezentaciji Srbije doneo napredak, ali da ostaje žal što protiv Irske na početku kvalifikacija za Svetsko prvenstvo nije ostvarena pobeda.\nUEFA: Kosovo igra za Mundijal, biće u grupi sa Hrvatskom i Turskom!\nReprezentacija Kosova igraće u Grupi I kvalifikacija za Svetsko prvenstvo 2018. godine u Rusiji, odlučila je Evropska fudbalska unija.\nMatić: Sviđa mi se tabela u srpskom prvenstvu, potreban nam je nacionalni stadion\nFudbalski reprezentativac Srbije Nemanja Matić veruje da je pobeda nad Albanijom vratila veru navijača u nacionalni tim.\nFudbalski reprezentativac Srbije Nemanja Matić rekao je da nacionalni tim ozbiljno shvata obaveze, iako nema šanse za plasman na Evropsko prvenstvo.


Zvezda: Triput manje bacanja – "istorijska" pobjeda - BIGportal.ba\n24 Novembra, 2020 24 Novembra, 2020 054\nUprava KK Crvena zvezda javno je čestitala treneru, stručnom štabu i igračima pobedu nad najvećim rivalom Partizanom 86:85.\nCrveno-beli su zahvaljujući čak 15 trojki tokom većeg dela meča kontrolisali rezultat, ali su crno-beli ipak imali šut za pobedu, koji je promašio Kodi Miler-Mekintajer.\nZvezda je ovom pobedom povela protiv Partizana u međusobnim duelima u ABA ligi 22-21.\n“Celokupna uprava KK Crvena zvezda mts želi ovim putem da čestita treneru, stručnom štabu, i košarkašima veliku i potpuno zasluženu pobedu, koju su izvojevali u utakmici 8.kola ABA lige koja je odigrana u ponedeljak uveče.\nCelokupna uprava KK Crvena zvezda mts će se truditi da prvom timu i stručnom štabu obezbedi uslove da nastave da se bore u ovim izuzetno teškim vremenima, i što dostojnije i uspešnije predstavljaju srpsku i regionalnu košarku u Evroligi“, navodi se u saopštenju KK Crvena zvezda.\nZvezda ima više pobjeda od Partizana u ABA derbijima


BMW na putu da završi godinu kao broj 1 premijum proizvođač u Kini - Auto Republika\nBMW na putu da završi godinu kao broj 1 premijum proizvođač u Kini\nBMW-ova prodaja u Kini je porasla za 12 odsto u novembru, na 55.293 vozila, što je rezultiralo time da je bavarski premijum proizvođač na putu da se pozicionirao kao najprodavanija luksuzna marka u ovoj zemlji na kraju 2017.\nU istom periodu, prodaja Audija je porala za 6,5 odsto na 56.208, dok su isporuke Mercedes-Benza napredovale za 22 odsto, na 50.813 jedinica.\nMada je Audi nadmašio svoje rivale u novembru po prodaji, on se i dalje oporavlja zbog spora sa dilerima ranije ove godine, kada je došlo do bojkota od strane prodavaca.\nMarka iz Ingolštata je imala planove da lansira drugi distribucioni kanal u Kini, što je veoma naljutilo neke dilere, koji su ukinuli bojkot u maju, kada je Audi odbacio ovaj kontroverzni plan. Od tada, marka „četiri prstena“ je popravila prodaju, ali još uvek treba da uhvati priključak sa BMW-om i Mercedesom.\nU prvih 11 meseci, BMW je poboljšao prodaju za 15 odsto, na 542.362 automobila, dok je broj registracija Audija u padu, sa 528.706 isporuka. Mercedes, nekada kineski broj 3, popravio je prodaju za 27 odsto, na 539.728 jedinica.\nBavarci, s druge strane, preduzimaju različite korake da povećaju prodaju. Kompanija je u pregovorima sa Great Wall Motorom u cilju formiranja zajedničkog poduhvata, u okvri kojeg bi Mini bio proizvođen u Kini.\nOvog meseca, BMW je takođe lansirao „car-sharing“ program, koji uključuje malu flotu električnih i3 u Čengduu. Ukoliko se projekat pokaže uspešnim, Bavarci bi moglli da prošire priču, što bi im pomoglo da budu u skladu sa EV regulativom, koja u Kini stupa na snagu 2019.\ntags: audi bmw izdvojeno kinesko tržište mercedes\nprevious Mercedes-AMG E63 S bez problema preko 300 km/h! (video)\nnext Prodaja automobila u Evropi porasla za 6 odsto\nRender nove generacije Nissana GT-R priznatog automobilskog dizajnera\nFCA namerava da ugasi Chrysler?!\n31/05/2018 - 08:51\nNovi detalji o Ferrarijevom SUV-u\nLada Niva s petoro vrata sledećeg meseca odlazi u penziju!


15.04.2021 u 13:38\nŽENEVA – Direktor Svetske zdravstvene organizacije za Evropu, Hans Kluge saopštio je danas da je prošle nedelje u Evropi broj preminulih od kovida premašio milion pacijenata. „Prošle nedelje smo premašili milion potvrđenih smrtnih slučajeva od kovida u evropskom regionu. Situacija kod nas je ozbiljna: svake nedelje zabeležimo 1,6 miliona novih slučajeva, a to je 9.500 na sat ili 160 ljudi u minuti”, naveo je Kluge u saopštenju. On je dodao da samo među najstarijima postoji pad u broju obolelih. „U prethodna dva meseca, trend među osobama starijim od 80 godina se promenio u odnosu na sve ostale starosne grupe, verovatno zbog velikog broja vakcinisanih među rizičnim grupama. Od februara, broj ljudi preminulih od kovida starijih od 80 godina je postepeno pao za 30 odsto, što je\n02.04.2021 u 08:40\nEvropska stopa vakcinacije tri puta manja nego u Americi\nPARIZ – Kampanje vakcinacije protiv kovida-19 u Evropi koju je Svetska zdravstvena organizacija (SZO) kritikovala zbog „neprihvatljive sporosti”, teče uz velike razlike među zemljama koje prednjače i ostalih koje zaostaju. Do danas je više od 152 miliona doza vakcina dato u „Evropskoj zoni SZO” koja obuhvata i Rusiju, Tursku, Izrael i bivše sovjetske republike na Kavkazu i u Centralnoj Aziji, po podacima koje je AFP prikupio iz zvaničnih izvora u četvrtak. To predstavlja četvrtinu od 596 miliona doza vakcina datih širom sveta, iako je u tom području samo 12 odsto svetskog stanovništva. Poređenja radi, Sjedinjene Države dale su približno toliko doza (150 miliona), ali sa stanovništvom koje je skoro triput manje. Svakog dana protekle nedelje, 0,31 odsto stanovništva te „Evropske\nOpalo poverenje Evropljana u Astra Zenekinu vakcinu\nLONDON – Poverenje Evropljana u vakcinu Astra Zeneka opalo je nakon što je nekoliko zemalja prijavilo nuspojave kao što su krvni ugrušci, pokazuju rezultati ankete Institut za istraživanje javnog mnjenja YouGov. Povećao se broj Francuza, Nemaca, Italijana i Španaca koji tu vakcinu smatraju nebezbednom, dok poverenje u cepiva Fajzera i Moderne nije palo, prenosi Rojters. Da vakcina Astra Zeneke nije bezbedna smatra čak 61 odsto Francuza, što je 18 odsto više nego u februaru. Nešto više od polovine ispitanika u Nemačkoj izjasnilo se da ta vakcina nije bezbedna, što je 15 odsto više nego prethodnog meseca. U Italiji i Španiji stope poverenja u Astra Zeneku su pale na 36 i 38 odsto sa ranijih 54 odnosno 59 odsto. Jedino je u Velikoj Britaniji poverenje u tu vakcinu stabilno,\nBRISEL - Većina evropskih zemalja ponovo uvodi potpuno ili delimično zatvaranje kako bi se izborile protiv porasta broja novozaraženih i umrlih od kovida. Ima i zemalja koje olakšavaju epidemiološke mere pa su se za delimično popuštanje, uglavnom po regijama, odlučile Grčka, Holandija, Danska, Italija i Hrvatska. Francuska, Češka, Španija i Portugalija uvode nove, strože mere i nova zatvaranja. Stroge mere ostaju na snazi u Nemačkoj i Irskoj, dok je Švedska pre nekoliko dana pooštrila mere, ali to i dalje nisu drastične mere kao u delu Evrope, ocenjuje portal. Francuska delimično zatvara ovog vikenda delove koji su pogođeni novim žarištima, što će osetiti Nica i obale na jugu i severu oko Denkerka. Sa povećanjem brojki suočava se i Nemačka, a tamo su na snazi oštre mere, pa\n05.02.2021 u 09:11\nSZO traži ubrzanje vakcinacije u Evropi\nKOPENHAGEN - Evropa mora da ubrza kampanju vakcinacije protiv korona virusa uz podršku svih laboratorija, apelovao je šef Svetske zdravstvene organizacije (SZO) za Evropu Hans Kluge. U intervjuu agenciji Frans pres, Kluge je rekao da je „zabrinut” zbog uticaja novih varijanti virusa na efikasnost vakcine. „Moramo da udružimo snage da bismo ubrzali vakcinaciju”, pozvao je Kluge posle teškog početka kampanje vakcinacije u Evropskoj uniji zbog nestašice vakcina i tenzija između Brisela i određenih proizvođača. Kluge je dodao da „konkurentske farmaceutske kompanije moraju da ujedine napore i značajno povećaju proizvodne kapacitete - to je ono što je potrebno”. ; „Moramo da se pripremimo i na nove mutacije virusa”, naveo je Kluge i uputio poziv za solidarnost sa zemljama koje ne\n25.12.2020 u 09:42\nBožić u Evropi – zabrane putovanja, okupljanja i slavlja\nVlade širom Evrope danas balansiraju između izbegavanja širenja koronavirusa tokom božićnih praznika i omogućavanja ljudima da slave sa porodicom i prijateljima. Prema Rojtersu, ovo su neke mere koje su neke evropske zemlje usvojile za svečanosti na kraju godine. Veliki deo Engleske je pod najstrožim ograničenjima za kovid od 26. decembra, saopštila je britanska vlada, dok se veoma zarazna varijanta i dalje širi. Gotovo svi delovi Škotske i Severne Irske takođe će biti pod najvišim nivoom ograničenja nakon Božića, prenosi Tanjug. Ljudima koji žive u Engleskoj u područjima nivoa četiri neće biti dozvoljeno da se viđaju sa drugima tokom Božića, a svi ostali moći će da vide porodicu i prijatelje samo 25. decembra. U Velsu će dva domaćinstva moći da se mešaju na Božić, a u


srbijasport.net - Vesti - Prva liga Srbije - Zoran Milinković ponovo na klupi Kolubare\nČetvrtak, 05.08.2021 19:09\nZoran Milinković - foto: FK Kolubara/Miloje Radičević\nDanas je u prostorijama prvoligaša Kolubare promovisan novi-stari trener Zoran Milinković. Pre Kolubare proveo je šest meseci u kuvajtskom klubu Al Džahri. Treći povratak u Lazarevac cenjenog stručnjaka konkretizovan je dugoročnom trogodišnjom saradnjom. Na koferenciji za štampu prisutnima se obratio novi čelnik Kolubare Nemanja Ivanović, donedavno generalni sekretar.\n- Sa Milinkovićem smo utanačili saradnju na tri godine i uveren sam da će svojim iskustvom i radom doprineti da se Kolubara nađe u društvu najboljih, što je san mnogih generacija ovoga kluba. Kad je u pitanju tekuće prvenstvo, cilj je da pokušamo da se plasiramo u Super ligu, ako ne uspemo neće biti tragedija. Uveren sam da će nam Milinković doneti novi kvalitet, igru i rezultate podići na još viši nivo, s obzirom na igrački potencijal koji posedujemo - poručio je Ivanović.\nNovi šef stručnog štaba "rudara" saopštio je imena najbližih saradnika. Za prvog pomoćnika promovisan je Vladimir Volkov, nekadašnji igrač Partizana, sa golmanima će raditi Nikola Žerajić, za kondiciju su zaduženi Ivan Stevanović i Vujadin Radenković i posao fizioterapeuta obavljaće Vladimir Crnogorac.